title: Suomen ensimmäiset tietokoneet

text: Valtiovarainministeriön alaisuuteen perustettiin vuonna 1964 Valtion tietokonekeskus (VTKK) hoitamaan julkisen hallinnon tietojenkäsittelyä ja suuria rekistereitä. Laitoksen ensimmäinen tietokone oli IBM 1410. Myöhemmin VTKK:n yhteyteen perustettiin Tieteellisen laskennan palvelu tarjoamaan laskentapalveluja yliopistoille. Samana vuonna perustettiin myös Tietosavo Oy seitsemän kuopiolaisen yrityksen yhteiseksi atk-keskukseksi. Tietosavon ensimmäinen tietokone GE-415 oli Bull General Electricin valmistama ns. kolmannen sukupolven tietokone. Laitteisto asennettiin yhtiön toimitiloihin huhtikuussa 1966. Tietosavo (nykyisin Enfo Oyj) oli ensimmäinen pääkaupunkiseudun ulkopuolella toimiva atk-palvelukeskus ja atk-palveluliiketoiminnan pioneereja Suomessa.


title: Suomen ensimmäiset tietokoneet

text: ESKOn, "Elektronisen SarjaKOmputaattorin", kehitti Teknilliseen korkeakouluun perustettu Matematiikkakonekomitea. Tuohon aikaan tietokoneista käytettiin suomeksi nimiä matematiikkakone ja sähköaivot.


title: Hewlett-Packard

text: HP valmisti "Wired"-lehden mukaan maailman ensimmäisen henkilökohtaisen tietokoneen vuonna 1968. HP kutsui sitä pöytälaskimeksi, koska kuten Bill Hewlett sanoi, "Jos olisimme kutsuneet sitä tietokoneeksi, asiakkaamme eivät olisi hyväksyneet sitä, koska se ei näyttänyt IBM:n tietokoneelta. Päätimme siksi kutsua sitä laskimeksi, ja kaikki tuollainen hölynpöly katosi".


title: Suomen ensimmäiset tietokoneet

text: Sääennusteiden laskeminen on yleensä ollut suurten koneiden ensimmäisiä tehtäviä. Suomessa Ilmatieteen laitos sai ensimmäisen oman tietokoneensa vasta vuonna 1969. Kone oli malliltaan SAAB D 21. Sitä käytettiin säärintamien leviämismallien laskemiseen. Ensimmäinen leviämismalli oli saatu Ruotsista koneen mukana, 1970-luvulla laitos alkoi kehittää omia leviämismallejaan.


title: Whirlwind I

text: Koneen suunnittelu alkoi jo toisen maailmansodan aikana kun Yhdysvaltain laivasto antoi MIT:n tehtäväksi kehittää tietokoneen joka ohjaisi pommikoneiden miehistöjen koulutuksessa käytettyä lentosimulaattoria. Erona vanhempiin mekaanisiin järjestelmiin kuten Link Traineriin olisi se tietokone voisi vaihtaa ohjelmallisesti simuloitavan lentokonemallin. MIT:n tutkijat pyrkivät aluksi ratkaisemaan tehtävän analogisen tietokoneen avulla mutta vuonna 1945 tutustuttuaan ENIAC tietokoneeseen he päättivät suunnitella digitaalisen tietokoneen. Koska kone joutui käsittelemään useista lähteistä tulevia samanaikaisia syötteitä koneen täytyi olla nopeampi kuin siihen asti käytössä olleet tietokoneet. Tämän saavuttamiseksi Whirlwind I käsitteli yhden kellojakson aikana rinnakkaisesti yhden 16 bitin sanan kun siihen asti tietokoneet olivat olivat käsitelleet sanoja yksi bitti kerrallaan. Valmistuessaan 1951 Whirlwind oli 16 kertaa nopeampi kuin muut ajankohdan tietokoneet.


title: Luettelo televisiosarjan Emmerdale henkilöistä

text: Cain Dingle (es. Jeff Hordley) asui Leedsissä Zak Dinglen Shadrach-veljen hulttiopoikana ja ilmaantui Butch-serkkunsa hautajaisiin marraskuussa 2000 (UK maaliskuu 2000). Cainilla on takanaan pitkä rikostausta. Hän on luonteeltaan juro, itseensä sulkeutunut, salaperäinen ja säälimätön sekä sortuu helposti vääriin tekoihin, mutta perheensä ja läheistensä suojelemisen suhteen mies on ehdottoman tinkimätön. Hän ei epäröi satuttaa henkilöitä, jotka uhkaavat hänen läheisiään, mutta hänellä on suurempi sydän kuin tahtoisi näyttää. Vaikka Cain on itsepäinen, kovapintainen ja väkivaltaan taipuvainen eikä osaa puhua tunteistaan, vaimonsa Moiran avulla hän on muuttunut jonkin verran avoimemmaksi ja myötätuntoisemmaksi. Erityisen läheisiä Cainille ovat hänen sisarpuolensa Chas, sisarenpoika Aaron sekä tytär Debbie ja tämän lapset.


title: Cain Dingle

text: Cain Dingle on kuvitteellinen hahmo englantilaisessa saippuasarja Emmerdalessa. Häntä esittää Jeff Hordley.


title: Luettelo televisiosarjasta Emmerdale poistuneista hahmoista

text: Eli Dingle on Marlonin veli, joka saapui kylään samana päivänä, kun Kingien esittelytalo räjähti. Eli on ollut vankilassa, eikä kukaan Dingleistä ollut iloinen nähdessään hänet ensimmäistä kertaa pitkään aikaan. Hän on tunnetusti rettelöitsijä ja onkin jo onnistunut aiheuttamaan pahennusta käymällä käsiksi useisiin kyläläisiin, tosin ei kuitenkaan täysin aiheetta. Hän asuu muiden Dinglejen kanssa Toivonlähteen tuvassa, mutta on "koeajalla". Hän lähestulkoon jo lensi ulos tapeltuaan Cainin kanssa, mutta Sam sai taivuteltua Zakin antamaan Elin jäädä. Hän onkin läheinen Samin kanssa.


text: Chastity ”Chas” Dingle (es. Lucy Pargeter) on edesmenneen Shadrach Dinglen tytär ja Cainin sisarpuoli, joka ilmaantui Emmerdalen kylään joulukuussa 2005. Cain oli tullut aiemmin riehumaan Chasin asunnolle ja tämä oli saanut häädön, joten Dinglen talon tilavuus joutui koetukselle jälleen. Ashley Thomasiin Chas oli tutustunut jo aikaisemmin, ja hän pääsikin tämän vierashuoneeseen asumaan. Hän sai myös töitä Villapakasta.


text: Sam palasi muina miehinä takaisin kylään keväällä 2001 kuvitellen olevansa nyt isänsä ainoa poika, mutta kuulikin ilkeän Cainin olevan hänen velipuolensa. Hän sai vihiä Cainin ja Angien suhteesta, eikä Cain enää voinut kohdella häntä yhtä törkeästi kuin aiemmin. Sam sai jälleen töitä Pollardien uudesta pajasta. Cain syytti osittain Samia siitä, että hänen ja Angien suhde paljastui ja poika koki ahdistavia hetkiä muun Dinglen klaanin lähdettyä lomareissulle. Cain pelotteli Samia minkä ehti pitämällä tätä talossa lukkojen takana. Lopulta poikaparka majoittui metsiin Lomakylän lähelle. Lopulta Sam löydettiin, ja vaikka Cain yritti ensin raukkamaisesti valehdella itseään ulos tilanteesta, Zak uskoi Samia ja pani Cainin pihalle.


text: Samuel Jonah ”Sam” Dingle (es. James Hooton) on Zak Dinglen nuorin poika, ja hänellä on kaksoissisko Tina sekä pikkusisarpuoli Belle. Hän työskenteli Kingien kuljetusfirmassa, kunnes ajoi Edna Birchin yli. Edna ei tosin kuollut ja hän sai anteeksi. Sam on lievästi kehitysvammainen, luonteeltaan hyväntahtoinen ja kiltti. Hänen yksinkertaisuuttaan on käyttänyt tehokkaasti hyväksi esim. Eric Pollard, ja hän herättää naisissa yleensä hoivaavia ja äidillisiä tunteita. Lukemaan Sam oppi vasta aikuisena, sillä hän ei käynyt kouluja. Samista on hauskaa olla mukana Dinglen miesten pienissä konnankujeissa.


text: Lisa Dingle (es. Jane Cox) nähtiin sarjassa ensimmäisen kerran marraskuussa 1998 (UK elokuu 1996). Hänellä oli tuolloin sikafarmi sekä keksijämies, joka lähti omille teilleen. Lisalla oli tuolloin jo romanssi Zakin kanssa, ja häitä vietettiin Suomessa huhtikuussa 1999. Joulupäivänä 1998 sikalan pahnoille syntyi tytär Belle, joka on Lisan ensimmäinen lapsi ja Zakin seitsemäs sekä iltatähti (Suomessa maaliskuussa 2000). Lisa on hyvin tarmokas ja aikaansaava nainen, ja hänen varassaan on myös perheen talous. Lisalla oli oma autokorjaamo hyvällä alulla, jossa hän työskenteli mekaanikkona, mutta Zak onnistui sabotoimaan tätä bisnestä. Lopulta autokorjaamolta tuli lähtö maksamattomien vuokrien takia. Lisalla ja Zakilla oli ensimmäinen aviokriisi, kun Zakin entinen vaimo Nellie ilmaantui maisemiin ja jäi Dinglen talon nurkkiin. Äärimmäisen raskaat ajat koittivat, kun häntä pidettiin osasyyllisenä kuorma-auton ja kauppakyytiauton kolariin. Onnettomuudessa kuoli Zakin toiseksi vanhin poika Butch, joka oli ollut Lisallekin kuin oma poika. Tutkintalautakunta totesi Lisan syyttömäksi. Korvaamaton tuki hänestä tuli Emilylle, joka asui Dingleillä nuorena leskenä. Emilyn muutto pois Zakin käskyvallan alta oli Lisalle suuri menetys, vaikka hän ymmärsikin tytön itsenäistymisen tarpeen. Lisa teki remonttitöitä Jasonin kanssa ja he saivat Pollardilta suuren urakan Dinglen navetan uudistamisesta pajaksi, mutta meinasivat jäädä nuolemaan näppejään Pollardin kieroilun takia.


text: Aaron Dingle (es. Danny Miller) on Chastity ”Chas” Dinglen ja Gordon Livesyn poika. Aaron asui lapsuutensa isänsä Gordonin ja äitipuolensa Sandra Livesyn kanssa. Teini-ikäinen Aaron tuli kuitenkin tapaamaan vieraantunutta äitiään Emmerdaleen 2003. Hän muutti kylään pysyvästi vuonna 2009. Chas ja Paddy Kirk olivat tällöin suhteessa. Paddysta muodostui Aaronille isäpuoli, ja heillä on ollut läheinen suhde siitä asti. Aaron oli kovapintainen ja väkivaltainen nuori. Aaronin parhaaksi kaveriksi muodostui Adam Barton. Aaron seurusteli Victoria Sugdenin ja Holly Bartonin kanssa, kunnes tajusi olevansa homo. Hän yritti suudella Adamia, joka torjui tämän. Aaron yritti itsemurhaa ja hakkasi muun muassa Paddyn, kun tämä kertoi ymmärtäneensä asian. Aaron alkoi lopulta hyväksyä itseään ja tapasi Jacksonin, johon rakastui. Suhde oli kuitenkin hyvin myrskyisä, ja erään riidan päätteeksi Jackson ajoi kolarin rautatielle, jossa juna osui autoon, ja Jackson halvaantui lähes kokonaan. Aaron sitoutui olemaan Jacksonin kanssa ja hoitamaan tätä tämän äidin Hazel Rhodesin kanssa. Jackson halusi kuitenkin armokuoleman, johon Aaron lopulta suostui. Aaronia syytettiin oikeudessa Jacksonin kuolemasta, mutta hänet todettiin syyttömäksi. Aaron otti kuitenkin niskoilleen parhaan kaverinsa Adamin rikoksen, tämän yritettyä tappaa Cain Dinglen, ja lähti vuonna 2012 pakoon Ranskaan uuden poikaystävänsä Edin kanssa.


text: Eric Pollardia näyttelee (es. Chris Chittell) on yrittäjä ja ollut sarjassa mukana vuodesta 1986. Hän omisti kylän nurinmenneen pajan, jonka johtoon hän otti rinnalleen Steph Stokesin, joka aloitti pajassa omat hämärät toimensa. Tästä koitui Ericille paljon harmia ja oikeudenkäynti. Eric on vuosien aikana huijannut useita ja hänellä on kylässä kieron miehen maine, joka käyttää muiden heikkoa tilannetta edukseen. Hän on naimisissa Valerie Pollardin kanssa, ja he omistavat yhdessä Emmerdalen majatalon. Pari asuu Toivonlähteentuvan vieressä Dinglejen naapurissa. He ovat yhdessäolonsa aikana selvinneet useista aviokriiseistä. Vuonna 2006 kylään saapui Ericin poika, David. Ericin vaimo Valerie kuoli vuonna 2015 helikopterionnettomuuden seuraksena syntyneissä räjähdyksissä.


text: Lapsia Zakilla on ollut kuusi tai seitsemän, ja kaikkiaan kolmen eri naisen kanssa, joista Nellie ja Lisa ovat olleet vaimojakin. Lapsista vanhin lienee Lontoossa asusteleva Nathan, jota ei ole koskaan sarjassa nähty ja jonka Tina Dingle on vain kerran maininnut. Vuonna 1972 syntynyt Francis "Butch" Dingle kuoli onnettomuudessa vuonna 2000, ja hänestä on puhuttu vanhimpana poikana. Vuonna 1974 syntynyt poika Ben kuoli tappelussa vain 20-vuotiaana 1994; samana vuonna syntynyt Cain on Zakin veljensä vaimon kanssa alullepanema poika. Vuonna 1977 syntyivät kaksoset Samuel "Sam" ja Tina, joka on Zakin ja Nellien ainoa tytär. Iltatähtenä on jouluna 1998 syntynyt Belle Zakin nykyisen vaimon Lisa Dinglen kanssa.


title: Liiviläiset

text: Liiviläiset () ovat nykyisen Latvian alueella historiallisesti asunut itämerensuomalainen kansa. Liiviläiset muodostivat aikoinaan merkittävän osan Baltian väestöstä, mutta nykyisin he ovat enää pieni kansansirpale. Liiviläisten määrän hupenemiseen vaikuttivat muun muassa latvialaistuminen, Baltiassa riehuneet taudit ja alueella käydyt sodat. 1900-luvulle tultaessa liiviläisiä oli enää eristäytyneellä Kuurinmaan pohjoisrannikolla, jota kutsuttiin myös nimellä Liivinranta. Vuoden 2011 väestönlaskennan mukaan Latviassa asui yhteensä 250 liiviläistä. Liiviläisten oma kieli on latvian kielen syrjäyttämä ja äärimmäisen uhanalainen: viimeinen liiviä äidinkielenään puhunut henkilö, Grizelda Kristiņa, kuoli vuonna 2013, mutta kielen myöhemmin opetelleita on jonkin verran. Liiviläinen kulttuuri ja kieli ovat latvialaisten niitä kohtaan kokeman mielenkiinnon takia hiljattain kokeneet uuden nousukauden.


title: Liivin kieli

text: Liivin kielelle tyypillinen piirre on painottomien tavujen redusoituminen. Sama piirre on havaittavissa myös viron kielessä, mutta liivissä se vaikuttaa voimakkaampana. Latvian kielen vaikutuksesta "ö" ja "ü" ovat vaihtuneet e:ksi ja i:ksi. Liivi kuuluu periferiakieliin, eli siitä puuttuu astevaihtelu. Liivissä h on kadonnut kaikkialta.


title: Liivin kieli

text: Liivin kieltä opetetaan perustasolla muutamissa kouluissa Riiassa, Staicelessä, Ventspilsissä, Kolkassa ja Dundagassa. Lisäksi opetusta järjestetään vuosittain järjestettävillä kesäleireillä. Liiviläisten kulttuurikeskus järjestää puhujaryhmiä, joiden tarkoituksena on pitää liivin kieltä elossa normaalissa puhekäytössä. Liivin kieltä voi opiskella ylemmällä tasolla Helsingin ja Turun yliopistoissa Suomessa, Tarton yliopistossa Virossa, Budapestin yliopistossa Unkarissa sekä Latvian yliopistossa. Säännöllisesti sitä opetetaan kuitenkin vain Tarton ja Latvian yliopistoissa, muissa yliopistoissa se yleensä sisältyy itämerensuomalaisten kielten yleiseen opetukseen.


title: Liivin kieli

text: Liivi ("līvõ kēļ") on uralilainen, suomalais-ugrilainen ja itämerensuomalainen kieli, ja siten suomen läheinen sukukieli. Lähin liivin sukukieli on viro. Liivin kieltä puhuivat liiviläiset Latviassa Kuurinmaalla Liivin rannassa. Laajasti levinneen uutisen mukaan kielen viimeinen syntyperäinen puhuja, Viktor Berthold, kuoli vuonna 2009, mutta todellisuudessa viimeinen liivin äidinkielinen puhuja oli Grizelda Kristiņa, joka kuoli 103-vuotiaana 2. kesäkuuta 2013.


title: Liiviläisten liitto

text: Liiviläisten liitto () on liiviläisiä edustava latvialainen järjestö, jonka toiminta alkoi vuonna 1922. Liiton tarkoituksena oli edistää liivin kielen opetusta ja kouluttaa liiviläisiä parempiin ammatteihin. Yhdistys toimi paljolti Virosta ja Suomesta saadun tuen varassa. Neuvostoliitto lopetti järjestön toiminnan miehittäessään Baltian maat toisen maailmansodan sytyttyä. Liiviläisten liitto aloitti toimintansa kuitenkin uudelleen vuonna 1988. Liiviläisten liitossa on noin 360 jäsentä, jotka ovat kansallisuudeltaan pääasiassa liiviläisiä, latvialaisia ja venäläisiä.


title: Liiviläisten lippu

text: Liiviläisten lippu on liiviläisiä edustava lippu. Lipun värien suhteet ovat samat kuin Latvian lipussa eli 2:1:2. Lipun vihreä väri edustaa metsää, valkoinen rantahietikkoa ja sininen merta. Nämä taas edustavat liiviläisille tärkeää kalastuselinkeinoa. Lipun otti käyttöön Liiviläisten liitto ja sitä käytettiin ensimmäisen kerran vuonna 1923.


title: Liivakylä

text: Liiva eli Liivakylä (, vatjaksi "Liivtšülä") on kylä Jaaman piirissä Venäjällä. Se sijaitsee Joenperästä itään. Vuonna 1848 kylässä asui 134 vatjalaista. Kylän pohjoispuolella on Luutitsajoen suuseutu sekä pieni järvi. Kylä kuului aikanaan Soikkolan ja nykyisin Kosemkinan seurakunnan alueeseen.


title: Liiviläisten ystävät

text: Liiviläisten ystävät ry on liiviläisten ystävyysjärjestö. Järjestö perustettiin vuonna 1998 Mazirbessä. Perustamiskokoukseen osallistui yhteensä 48 henkilöä - lähinnä suomalaisia, virolaisia ja latvialaisia, mutta myös muutama saksalainen ja norjalainen. Liiton jäsenet ovat lähinnä liivin kielen tutkijoita tai harrastajia. Järjestön tarkoituksena on edistää liiviläistä kulttuuria Latviassa ja ulkomailla. Järjestön puheenjohtajana toimii Tiit-Rein Viitso, joka on Tarton yliopiston professori. Lisäksi järjestöllä on edustajat Latviassa ja Virossa.


title: Liiviläiset

text: Useimmat liiviläiset ovat jo pitkään olleet kaksikielisiä. He puhuivat liiviä ja latviaa, mutta monet osasivat myös viroa, koska heillä oli läheisiä kontakteja Saarenmaan asukkaiden kanssa. Latvian kieli saapui Liivinrannalle jo 1860-luvulla, kun liiviläiskapinan jälkeen alueelle tuli latvialaisia siirtolaisia. Vielä 1920- ja 1930-luvuilla oli muutamia yksikielisiä lapsia, mutta toisen maailmansodan jälkeen liivin kieli ei enää periytynyt sukupolvelta toiselle. Nykyisin liivin kielen isovanhemmiltaan oppineita on arviolta kymmenen. Lisäksi on vielä noin kymmenen kielen opetellutta kielentutkijaa ja viisi kielen itsenäisesti opiskellutta. Vielä useampi on osallistunut liiviläisille kesäleireille tai yliopistokursseille, ja he ymmärtävät kieltä mutta eivät pysty käyttämään sitä keskustelussa. Liivinkielistä opetusta saa kouluissa kymmenkunta lasta, joista suurin osa on etnisiä liiviläisiä. Liivinkielistä tekstiä pystyy lukemaan arviolta 50–60 henkilöä.


title: Liiviläiset

text: Liiviläisten kansallinen herääminen tapahtui ensimmäisen maailmansodan jälkeen, kun Latvia itsenäistyi. Heräämiseen vaikuttivat voimakkaasti suomalaiset ja virolaiset heimoaatteen tukijat. Liiviläisten lippu ja kansallislaulu otettiin käyttöön, ja liivin kielen opetus alkoi. Kōrli Stalten kaltaiset henkilöt ryhtyivät julkaisemaan runoja ja muuta kirjallisuutta liivin kielellä. Monille Liivinrannan asukkaille tarjottiin koulutusta Suomessa ja Virossa, jotta alueelle saataisiin liivinkielisiä opettajia ja pappeja. Virossa liiviläisiä opiskeli Tartossa ja Suomessa Tuusulassa, Heinolassa ja Helsingissä. Liivin kieltä alettiin opettaa vapaaehtoisena aineena Liiviläisten seuran kustannuksella, joka taas sai rahoituksensa Suomesta ja Virosta. Tunnit pidettiin virallisten koulutuntien jälkeen, ja opettajia oli yhteensä kolme. Liivinkieliset jumalanpalvelukset aloitettiin 1930-luvulla, ja niitä piti aluksi suomalainen Helle Erviö. Liiviläisille haluttiin kuitenkin pappi heidän omasta joukostaan, joten Edgar Vaalgamaa lähetettiin Suomeen opiskelemaan. Hän ei kuitenkaan ehtinyt palata Liivinrannalle ennen toista maailmansotaa. Liivinkielisen Līvli-lehden julkaisu aloitettiin vuonna 1931. Lehteä rahoitettiin Suomesta, ja sitä jaettiin ilmaiseksi Liivinrannan kyliin. Lehti joutui kuitenkin pian Latvian viranomaisten sensuroinnin kohteeksi. Virolainen folkloristi Oskar Loorits arvosteli Latvian viranomaisten toimia, mikä johti hänen karkottamiseensa Latviasta ja Viron ja Latvian suhteiden viilentymiseen. Tapaus huomioitiin paitsi Viron, myös Suomen lehdistössä. Toinen konflikti liiviläisten ja latvialaisten välillä tapahtui, kun ”liiviläisten kuninkaaksi” itsensä julistanut Uldriķis Kāpbergs pidätettiin vuonna 1939. Hän kuoli samana vuonna sydänkohtaukseen vankilassa.


title: Kovakuoriaiset

text: Kovakuoriaisten lahko on ylivoimaisesti suurin hyönteislahko, eikä siihen kuuluvien lajien monimuotoisuuden vuoksi mikään "yksittäinen" tuntomerkki riitä erottamaan kovakuoriaisiin kuuluvaa hyönteistä muista hyönteisryhmistä. Aikuiset kovakuoriaiset ovat yleensä voimakkaan kitiinikuoren peittämiä ja täysikasvuisen hyönteisen pituus vaihtelee millimetrin kolmasosasta yli 17 senttimetriä pitkään "Titanus giganteus" -jäärälajiin. Pää on liikkuva, suuosat ovat purevat ja pistesilmät yleensä puuttuvat. Tuntosarvissa on korkeintaan 11 jaoketta. Etuselkä on laaja. Kovakuoriaisten lahkon keskeinen, ryhmälle nimenkin antanut tunnusmerkki ovat etusiivet, jotka ovat täysikasvuisilla yksilöillä kehittyneet koviksi tai nahkamaisiksi peitinsiiviksi. Takasiivet eli lenninsiivet ovat kalvomaiset ja kovakuoriaiset pitävät niitä levossa yleensä laskostettuna peitinsiipien alle. Takasiipien siipisuonitus on verraten yksinkertainen. Joskus takasiivet puuttuvat tai joiltakin harvoilta lajeilta siivet puuttuvat kokonaan. Raajojen nilkat ovat yleensä 5-jaokkeiset, mutta erilaisia surkastumia tai jaokkeiden yhteensulautumia esiintyy useilla lajeilla.


title: Suomen väestö

text: Kolmanneksi suurin uskonnollinen ryhmä on helluntaiherätys, johon kuuluu noin 45 000 jäsentä ja joka on siten Suomen vapaakristillisistä yhteisöistä suurin. Perinteisesti Suomen helluntaiherätys on toiminut yhdistyspohjaisena, eikä siksi näy uskonnollisten yhdyskuntien jäsenmääriä vertailevissa tilastoissa. Vuonna 2002 helluntailaisille rekisteröitiin uskonnollinen yhdyskunta, Suomen Helluntaikirkko, mutta siihen kuuluu edelleen vain vähemmistö helluntailaisista.


title: Helsingin kulttuuri

text: Helsingin suurimpia urheiluseuroja on yli 2 800 jäsenen HIFK, jonka lajivalikoimaan kuuluvat jääkiekko, jääpallo, jalkapallo, keilailu, käsipallo, salibandy ja yleisurheilu ja on samalla Suomen suurin seurajoukkue. Suomen suurin seura löytyy niin ikään Helsingistä. Se on lähes 7000 jäsenen jättiläinen Tapanilan Erä, joka on niittänyt mainetta erityisesti salibandyssä ja voimanostossa. Helsinkiläinen jääkiekkojoukkue Jokerit puolestaan on pelannut kansainvälisessä KHL-sarjassa kaudesta 2014–15 alkaen. Jokereiden kotihalli Hartwall-areena on Suomen suurin monitoimihalli. HJK eli Helsingin Jalkapalloklubi on Suomen kaikkien aikojen menestyksekkäin jalkapalloseura. Kolmosessa tätä nykyä jalkapalloa pelaava Ponnistus on perustettu vuonna 1887 ja on yksi Suomen vanhimpia yhtäjaksoisesti toimineita urheiluseuroja. Muita helsinkiläisiä Suomen urheilun ja liikunnan käynnistysvaiheen pioneereja ovat muun muassa voimailuseura Helsingin Atleettiklubi ja purjehdusseura Nyländska Jaktklubben (NJK).


title: Suomen Yrittäjät

text: Suomen Yrittäjät on jäsenmäärältään Suomen suurin ja jäsenyritysten työllistävällä vaikutuksella mitattuna toiseksi suurin elinkeinoelämän järjestö. Sen jäsenenä on 115 000 yritystä, joista työnantajana toimii 53 000. Suomen 88 000 työnantajayrityksestä lähes 60 prosenttia kuuluu Suomen Yrittäjiin. Järjestö rakentuu yli 400 paikallisyhdistyksestä, 20 aluejärjestöstä ja 63 toimialajärjestöstä.


title: Yleinen työttömyyskassa

text:
YTK eli Yleinen työttömyyskassa (aiemmin "Yksityisalojen työttömyyskassa"), niin sanottu ”Loimaan kassa”, on ammattiliittoihin sitoutumaton suomalainen työttömyyskassa. YTK on perustettu 1991, ja se on jäsenmäärällä mitattuna Suomen suurin työttömyyskassa. Kesäkuussa 2014 Yleisradio uutisoi 350 000 jäsenen rajan ohittuvan pian. YTK:n mukaan jäseniä on vuonna 2017 lähes 400 000.
Yleinen työttömyyskassa YTK:lla on 130 hengen henkilökunta. Kassa maksoi vuonna 2014 etuuksia noin 608 miljoonaa euroa ja hoitaa noin 50 miljoonan euron tasoitusrahastoa. YTK:n hallituksessa vuonna 2014 istui lähinnä työnantajien ja isojen yritysten edustajia. Oikeustieteen kandidaatti, eMBA Auli Hänninen on ollut YTK:n toimitusjohtajana vuodesta 2009. Hänninen on siirtymässä Perheyritysten liiton johtoon marraskuun 2017 alussa. Loimaalainen yrittäjä Juho Paloheimo toimi YTK:n johtajana perustamisesta vuoteen 2005 asti.


title: Suomen Laskuvarjokerho

text: Suomen Laskuvarjokerho ry oli Suomen suurin laskuvarjokerho ja toimi Helsingissä ja Utissa. Jäseniä oli noin 1 000, joista aktiivisia noin 300. Kerhossa hypättiin vuosittain noin 15 000 hyppyä, joista pääosa hypättiin Utissa. Vuosittain uusia alkeiskurssilaisia oli noin 200–300, lisäksi tandem-hyppääjiä noin 300. Suuren hyppymäärän mahdollistaa laskuvarjokerho oma 2009 valmistunut 18-paikkainen Cessna Grand Caravan (OH-DZF). Suomen Laskuvarjokerho ja Utin Laskuvarjokerho liittyivät toisiinsa ja muodostivat uuden yhdistyksen Skydive Finland ry:ksi.


title: Vapaa-ajan asunto

text: Suomessa on kuntia, joiden väkimäärä vähintään kaksinkertaistuu keskikesän loma-aikoina ja viikonloppuina. Vuoden 2013 alun kuntaliitosten jälkeen Suomen suurin mökkikunta oli Mikkeli (10 400 mökkiä). Seuraavina tulivat Parainen (ent. Länsi-Turunmaa, 8 425 mökkiä), Lohja (8 311), Hämeenlinna (7 600), Kouvola (7 500), Salo (7 000), Kuusamo (6 300), Raasepori (6 200) ja Kuopio (5 200). Kuusamo oli pitkään johtava mökkikunta. Vuoden 2009 kuntamuutosten seurauksena Kuusamon ohitti mökkimäärässä peräti neljä kuntaa.


title: Syöpäjärjestöt

text: Syöpäjärjestöt on Suomen suurimpiin kuuluva kansanterveysjärjestö, joka koostuu Suomen Syöpäyhdistyksestä ja sen 17 jäsenjärjestöstä, Syöpäsäätiöstä, Syöpätautien tutkimussäätiöstä ja tilastollista tutkimustyötä tekevästä Suomen Syöpärekisteristä sekä sen yhteydessä toimivasta Joukkotarkastusrekisteristä. Syöpäjärjestöt on markkinointinimi, joka kuvaa tätä kokonaisuutta. Varsinainen järjestötoimija on Suomen Syöpäyhdistys, johon kuuluu 12 maakunnallista ja viisi valtakunnallista potilasjärjestöä. Yksi tehtävä onkin vahvistaa potilaan asemaa yhteiskunnassa. Jäsenjärjestöjensä kautta Suomen Syöpäyhdistykseen ja Syöpäjärjestöihin kuuluu 130 000 jäsentä Ahvenanmaalta Utsjoelle. Suomen Syöpäyhdistys ylläpitää Suomen Syöpärekisteriä, joka toimii tutkimuslaitoksena sekä pitää yllä tietokantaa virallisista syöpätilastoista.


title: Hyönteiset

text: Suomessa tavattavista hyönteisistä kookkaimmat perhoset ovat pääkallokiitäjä, syreenikiitäjä, isoapollo ja siniritariyökkönen. Suurimpia kovakuoriaislajeja ovat "Hydrophilus piceus" -vesiäinen, jättisukeltaja, "Meloe"-suvun toukohärät, erakkokuoriainen, karvari ja sarvikuonokas. Suorasiipisistä kookkaimpia ovat niitty-, idän- ja lehtohepokatti sekä satunnaisesti tavattava idänkulkusirkka, pistiäisistä herhiläinen ja jättipuu- ja ampiaispuupistiäinen sekä nivelkärsäisistä sauvalude ja vuorikaskas. Vaaksiaiset ovat isoimpia Suomessa esiintyviä kaksisiipisten lahkon edustajia. Korennoista kookkaimpia ovat ukonkorennot.


title: Suomen Hippos

text: Suomen Hippos ry on valtakunnallinen hevosurheilun ja -kasvatuksen keskusjärjestö, joka perustettiin Suomen Ravirenkaan ja Hevostalouden keskusliiton yhdistyttyä vuonna 1973. Järjestöön kuuluu yhteensä 128 alajärjestöä, joita ovat muun muassa paikalliset hevosjalostusliitot ja muut alan yhdistykset. Suomen Hippoksen puheenjohtajana on vuodesta 2018 lähtien toiminut kansanedustaja Juha Rehula.


title: Eduskuntavaalit 1907

text: Suomen yksikamarisen eduskunnan ensimmäiset vaalit järjestettiin 15. ja 16. maaliskuuta 1907. Eduskuntaan valittiin 181 miestä ja 19 naista. Ensimmäiset kansanedustajat ehtivät istua täysistuntojaan vain runsaan vuoden ajan, sillä eduskunta hajotettiin 6. huhtikuuta 1908.


title: Vuoden 1905 suurlakko

text: Lopulta Suomen suuriruhtinaskunnan säädyt hyväksyivät uuden valtiopäiväjärjestyksen 29. toukokuuta 1906. Työväestö ja muut äänioikeuden ulkopuolella olleet väestöryhmät seurasivat tilannetta tarkoin ja painostivat tarvittaessa päättäjiä. Tsaari Nikolai II vahvisti suuriruhtinaskunnan uuden vaalilain ja valtiopäiväjärjestyksen 20. heinäkuuta 1906. Suomeen oli siten luotu moderni yksikamarinen eduskuntalaitos ja maan historian ensimmäiset yleiseen ja yhtäläiseen äänioikeuteen perustuneet eduskuntavaalit järjestettiin 15-16. maaliskuuta vuonna 1907. Säätyjärjestelmään verrattuna äänioikeutettujen määrä kohosi uudessa järjestelmässä 126 000 suomalaisesta miehestä 1 273 000 yli 24-vuotiaaseen suomalaiseen naiseen ja mieheen. Suomessa naiset saivat äänioikeuden ja vaalikelpoisuuden ensimmäisinä Euroopassa. Ensimmäisissä vaaleissa eduskuntaan valittiin 19 naista.


title: Santeri Nuorteva

text: Ensimmäiset eduskuntavaalit pidettiin keväällä 1907, ja Nuorteva oli ehdokkaana Hämeen eteläisessä vaalipiirissä sosiaalidemokraattien listalla. SDP menestyi vaaleissa hyvin, ja Nuortevakin oli valittujen joukossa. Eduskunta hajotettiin huhtikuussa 1908, ja tätä seuranneissa vaaleissa Nuorteva ei ollut ehdokkaana. Seuraava eduskunta hajotettiin vuoden 1909 alussa, ja tämän jälkeisissä kolmansissa eduskuntavaaleissa Nuorteva oli taas ehdokkaana, nyt Turun läänin eteläisessä vaalipiirissä, ja tuli valituksi. Loppuvuonna 1909 oli jälleen vaalit, joissa Nuorteva myös valittiin eduskuntaan.


title: Eduskuntavaalit 1919

text: Suomen yhdeksännet eduskuntavaalit järjestettiin 1. ja 3. maaliskuuta. Vaalit olivat ensimmäiset itsenäisessä Suomessa järjestetyt. Suomen sisällissodan jälkeen sosiaalidemokraatit olivat jääneet pois eduskuntatyöstä ja eduskunta täten vajaalukuiseksi. Tästä syystä pidettiin tarpeellisena järjestää ennenaikaiset eduskuntavaalit, ja valtionhoitaja Carl Gustaf Emil Mannerheim antoikin määräyksen eduskunnan hajottamisesta ja uusien vaalien järjestämisestä. Muussa tapauksessa seuraavat vaalit olisivat olleet vasta vuoden 1920 heinäkuussa. Vaalit olivat myös osa Ranskan, Englannin ja Yhdysvaltojen asettamia ehtoja Suomen valtion tunnustamiselle.


title: Eduskuntavaalit 1945

text: Vaalit olivat ensimmäiset Suomen itsenäisyyden aikana pidetyt, joissa kommunistit saivat esiintyä vapaasti. Ennen vaaleja pääministeri J. K. Paasikivi piti radiopuheen, jossa hän pyysi kansaa valitsemaan eduskuntaan "uusia kasvoja". Tämä varmistettiin myös sillä, että lakkautetun Isänmaallisen Kansanliikkeen kansanedustajat eivät saaneet asettua ehdokkaiksi vaaleihin. Lisäksi yhdentoista nimeltä mainitun, Maalaisliittoon, Kokoomukseen ja SDP:hen kuuluneen liian saksalaismieliseksi tai sotapolitiikan kannattajaksi katsotun kansanedustajan asettuminen ehdolle kiellettiin.


title: Eduskuntavaalit 1909

text:
Suomen kolmannet eduskuntavaalit järjestettiin 1. ja 3. toukokuuta 1909. Keisari Nikolai II oli hajottanut eduskunnan ja määrännyt uudet vaalit toimitettavaksi sen vuoksi, koska eduskunnan puhemies P. E. Svinhufvud oli valtiopäivien avajaispuheessa huomauttanut Venäjän hallituksen Suomeen kohdistamista laittomista toimenpiteistä.
Näissä vaaleissa valituista ensikertalaisia olivat mm. SDP:n Nestori Aronen, Ville Boman, Mimmi Hämäläinen, Anton Kotonen, Eetu Salin, Taneli Typpö ja Ville Vainio, Maalaisliiton Kalle Lohi, Suomalaisen puolueen Walter Andersin, Valde Hirvikanta, Mauri Honkajuuri ja Juho Malkamäki, Nuorsuomalaisen puolueen Arthur Castrén, Aleksanteri Fränti, Edvard Hannula, Elias Sinkko ja Onni Talas, sekä RKP:n Rafael Colliander, Jenny af Forselles ja Wilhelm Roos. Ehdolla eivät olleet enää mm. Suomalaisen puolueen Hannes Gebhard, Hedvig Gebhard ja Ernst Palmen. Eduskuntaan palasi mm. Maalaisliiton Santeri Alkio.


title: Luettelo suomalaisista Euroopan parlamentin jäsenistä

text: Suomalaiset Euroopan parlamentin jäsenet ovat poliitikkoja, jotka on valittu vaaleilla Euroopan parlamenttiin Suomesta. Suomalaisia on ollut Euroopan parlamentissa viidellä vaalikaudella: 1994–1999; 1999–2004; 2004–2009; 2009–2014 sekä 2014–2019. Ensimmäiset suomalaisedustajat parlamenttiin valitsi Suomen eduskunta vuoden 1995 alusta, sillä maa ei ehtinyt osallistua Europarlamenttivaaleihin 1994. Seuraavana vuonna uudet jäsenmaat järjestivät välikauden Europarlamenttivaalit 1996, jotka olivat Suomelle ensimmäiset vaalit. Suomi osallistui normaalisti muiden EU-maiden tavoin Europarlamenttivaaleihin 1999, 2004, 2009 ja 2014. Seuraavat vaalit ovat Europarlamenttivaalit 2019 normaalin viiden vuoden toimikauden jälkeen.


title: Suomen Eläkeläisten Puolue

text: SEP osallistui omalla listallaan eduskunta-, kunnallis- ja europarlamenttivaaleihin. Puolueen ensimmäiset vaalit olivat vuonna 1987 ja viimeiset 1999. Vuoden 1987 eduskuntavaaleissa SEP:lla oli ehdokkaita kaikissa manner-Suomen vaalipiireissä ja vuoden 1991 vaaleissa kaikissa muissa paitsi Kuopion, Keski-Suomen ja Oulun vaalipiireissä.


title: Suomen presidentinvaali 1978

text: Suomen presidentinvaalin 1978 voitti ensimmäisellä äänestyskierroksella tasavallan presidentti Urho Kekkonen. Vaalit käytiin 15.–16. tammikuuta 1978. Valitsijamiesvaaleissa saivat ensimmäistä kertaa äänestää 18-vuotiaat (1968: 21-vuotiaat) ja ulkosuomalaiset. Ennakkoäänestys oli käytössä ensimmäistä kertaa presidentinvaaleissa. Johtavat puolueet olivat jo hyvissä ajoin asettuneet Kekkosen ehdokkuuden taakse, ensimmäisenä SDP huhtikuussa 1975. Kekkosta tukeneet puolueet eivät kuitenkaan vuoden 1968 vaalin tavoin muodostaneet valtakunnallista vaaliliittoa, koska kukin halusi varmistaa oman menestyksensä valitsijamiesvaalissa.


title: Suomen Sosialidemokraattinen Puolue

text: Ensimmäisissä eduskuntavaaleissa SDP nousi suureksi puolueeksi. Vuoden 1916 vaaleissa se sai haltuunsa enemmistön, 103 paikkaa. Tämän seurauksena Suomeen nimitettiin maailman ensimmäinen sosialistienemmistöinen senaatti, puheenjohtajanaan Oskari Tokoi. Tämä sosiaalidemokraattien hallitsema eduskunta hyväksyi Venäjän maaliskuun vallankumouksen jälkeen kesällä 1917 valtalain, jossa eduskunta julistettiin korkeimman vallan haltijaksi Suomessa. Eduskunnassa vähemmistöön jääneiden porvareiden suosituksesta Venäjän väliaikainen hallitus hajotti eduskunnan valtalain vastaisesti.. Seuranneissa vaaleissa puolue koki vaalitappion ja joutui oppositioon. Seuraava senaatti oli kokonaan porvarillinen.


title: Kansas

text: Kansas on keskilännessä sijaitseva Yhdysvaltojen osavaltio. Se liittyi liittovaltioon 34. osavaltiona 29. tammikuuta, 1861. Nimi Kansas tulee Sioux-heimon kielen sanasta "kansa", mikä tarkoittaa "eteläisen tuulen ihmiset". Kansasin postilyhenne on KS. Sen rajanaapureita ovat Nebraska pohjoisessa, Missouri idässä, Oklahoma etelässä ja Colorado lännessä. Osavaltion pääkaupunki on Topeka. Osavaltion väkiluku vuonna 2014 oli noin 2,9 miljoonaa.


title: Kansas City (Missouri)

text: Kansas City sijaitsee Missourin osavaltion länsiosassa Missouri- ja Kansas -jokien yhtymäkohdassa. Kaupungin alue kuuluu Clayn, Jacksonin ja Platten piirikuntiin. Paikka on lähellä Yhdysvaltojen maantieteellistä keskipistettä. Kansas Cityn suurempi metropolialue käsittää piirikuntia Missourissa, mutta myös Kansasin puolella rajaa. Heti Kansasin puolella rajaa sijaitsee toinen Kansas City, joka on kuitenkin hallinnollisesti oma kaupunkinsa samasta nimestä huolimatta.


title: Kansas City (Kansas)

text: Kansas City on Yhdysvaltain Kansasin osavaltiossa sijaitseva kaupunki. Kaupungissa asui vuoden 2010 väestönlaskennassa 145 786 ihmistä. Kansas City on Kansasin osavaltion kolmanneksi suurin kaupunki. Kaupunki sijaitsee Missourijoen ja etelämpää virtaavan Kansasjoen yhtymäkohdassa. Kaupunki muodostaa kaksoiskaupungin Missourin osavaltioon kuuluvan samannimisen suurkaupungin kanssa.


title: Kansas City (Missouri)

text: Kansas City on kaupunki Yhdysvaltojen Missourin osavaltion länsiosassa. Rajan toisella puolella Kansasissa sijaitsee erillinen mutta saman niminen Kansas City. Kansas Citystä tehtiin kaupunki vuonna 1853 ja nykyisen nimensä se sai 1889. Kaupunki kasvoi nopeasti etenkin toisen maailmansodan jälkeen ja sen asukasluku oli huipussaan 1970-luvulla. Sittemmin sen asukasluku on kuitenkin laskenut. Kansas City tunnetaan esimerkiksi jazz-musiikista ja grilliruuasta. Vuoden 2010 väestönlaskennan mukaan kaupungin asukasluku oli 459 787 ja suuremman metropolialueen 2 035 334.


title: Kansas

text: Vaikka Kansas sijaitsee kaukana molempien rannikoiden kulttuurikeskuksista, siellä on kauan ollut kukoistava kulttuurielämä. 1940- ja 1950-luvulla Kansas City oli jazzkaupunki, jonka suuria nimiä olivat Count Basie, Charlie Parker ja Big Joe Turner. Topekassa ja Wichitassa on sinfoniaorkesterit.


title: Kansas

text: Kansasia palvelee Missourin osavaltion puolella sijaitseva Kansas Cityn kansainvälinen lentoasema. Osavaltion läpi kulkee useita rautateitä, jotka yhdistävät osavaltion muiden muassa länsirannikon satamiin, St. Louisiin ja Chicagoon. Rautatiet ovat tavaraliikenteen käytössä. Kansasissa on Yhdysvaltojen kansalliseen maantieverkkoon kuuluvia maanteitä, joilla ihmiset ja tavarat liikkuvat. Matkakohteena tunnettu Route 66 -maantie kulkee lyhyen matkan osavaltion kaakkoiskulmassa. Missourin puolella bensiini on edullisempaa kuin Kansasissa.


title: Kansas City (Missouri)

text: Nykyisen Kansas Cityn alueen alkuperäisasukkaita eli intiaaneja olivat kansat. Ensimmäiset eurooppalaistaustaiset alueella olivat Lewisin ja Clarkin tutkimusretkikunnan Meriwether Lewis ja William Clark. Lewis ja Clark leiriytyivät Kansas- ja Missouri -joen yhtymäkohdan paikkeilla vuonna 1804. Vuonna 1821 Francois Chouteau avasi puolestaan paikalle American Fur Company -yhtiön varaston. Sen tuhouduttua tulvassa vuonna 1826 uusi paikka valittiin läheisen lauttareitin vierestä. Samalle paikalle kehittyi sittemmin Kansas Town. Vuonna 1832 John Calvin McCoy perusti lähistölle kaupan ja pian myös Westport-nimisen kaupungin. Kansas Town ja Westport kasvoivat molemmat Kalifornian kultaryntäyksen siirtolaistulvassa, mutta vuonna 1849 alueelle iski asukasluvun puolittanut koleraepidemia. Kaupunki kuitenkin toipui ja vuonna 1853 Kansas Townista tehtiin hallinnollisesti kaupunki. Hieman ennen Yhdysvaltain sisällissotaa kysymys orjuudesta jakoi yhdysvaltalaisia voimakkaasti ja ajoittain tilanne kärjistyi myös väkivallaksi, josta Kansasin ja Missourin osavaltioiden raja-alue oli erityisen tunnettu. Sisällissodan aikana paikalla käytiin Westportin taistelu vuonna 1864.


title: Ingalls (Kansas)

text: Ingalls on kaupunki Grayn piirikunnassa Kansasin osavaltiossa Yhdysvalloissa. Kaupungin väkiluku oli vuoden 2000 väestönlaskentatietojen mukaan 328. Kaupunki sijaitsee U.S. Route 50 -valtatien ja BNSF Railwayn omistaman rautatieosuuden varrella Arkansasjoen pohjoisrannalla.


title: Scott City (Kansas)

text: Scott City on kaupunki Kansasin osavaltion länsiosassa Yhdysvalloissa. Kaupungin väkiluku oli vuoden 2000 väestönlaskennan mukaan 3 855. Kansasin osavaltion lain mukaan kaupunki on niin kutsuttu "toisen luokan kaupunki", ja se toimii Scottin piirikunnan hallinnollisena keskuksena. Kaupunki sijaitsee U.S Route 83:n ja K-96 -valtatien risteyskohdassa.


title: Kansas City (Missouri)

text: Aiemmin hyvin merkittävä karja- ja lihatalous on käytännössä hävinnyt, mutta Kansas City on edelleen kaupunkia ympäröivän suuren maatalousalueen logistinen keskus. Kaupungissa on suuria viljavarastoja, sekä elintarviketeollisuutta. Liittovaltio, osavaltio ja paikallishallinto ovat huomattavia työnantajia. Palvelut muodostavat kaupungin suurimman taloudenalan. Siihen lukeutuvat esimerkiksi terveydenhoito ja finanssiala. Kaupungin teollisuuden aloihin lukeutuvat autoteollisuus, sekä ase- ja lääketeollisuus. SubTropolis on kokonaan maan alla sijaitseva teollisuuspuisto. Jokilaivojen kasinot houkuttelevat turisteja.


title: Simón Bolívar

text: Simón José Antonio de la Santísima Trinidad Bolívar y Palacios Ponte y Blanco (24. heinäkuuta 1783 Caracas, Uusi-Grenada, Venezuela – 17. joulukuuta 1830 Santa Marta, Kolumbia) oli venezuelalainen vallankumousjohtaja. Hän johti taisteluja, jotka johtivat nykypäivän itsenäisten Venezuelan, Kolumbian, Ecuadorin, Perun ja Bolivian syntyyn. Viimeksi mainitulle hän on antanut nimensäkin.


title: Simón Bolívar

text: Bolívar oli ideologisesti liberaali, valistusajan perillinen, vaikka hänen puhdasoppisuuttaan pidetäänkin epäselvänä. Hän piti Amerikan vallankumousta suurena esikuvanaan ja kritisoi voimakkaasti Ranskan suurta vallankumousta. Kirjoituksissaan hän kuvaa itseään liberaaliksi ja vapauden puolustajaksi. Hän halusi Etelä-Amerikan vapautuvan siirtomaavallasta yhtenäisenä, roturajat ylittävänä valtiona.


title: Simón Bolívar

text: Nuorena Bolívaria innoittivat valistusajattelijat Thomas Jeffersonista Voltaireen, ja kirjeissään hän monesti kutsui itseään klassiseksi liberaaliksi ja "vapaan markkinatalouden puolustajaksi". Vuodesta 1819 alkaen Kolumbian presidenttinä hänen yrityksensä yhdistää maanosa "Etelä-Amerikan Yhdysvalloiksi" epäonnistui eri tahojen kapinoidessa ja eräiden liberaalien vastustaessa yhden keskusvallan pystyttämistä, minkä seurauksena Bolívar alkoi suhtautua liberalismiin kielteisemmin – tämä näkyi myös hänen laatimassaan perustuslaissa – ja lopulta julistautui diktaattoriksi.


title: Simón Bolívar

text: Bolívar halusi Yhdysvaltojen mallin mukaisesti liittovaltiomuodon, jossa keskushallinto turvaisi ihmisten vapauden, ihmisoikeudet, mutta osavaltioillakin olisi merkittävästi valtaa. Väitetään kuitenkin erityisetuja tavoittelevien tahojen pyrkineen hajottamaan liittovaltiota, mikä johti kapinoihin mm. Venezuelassa ja sai Bolívarin tavoittelemaan "väliaikaisesti" vahvempaa keskushallintoa. Hän julistautui "tilapäisesti" diktaattoriksi 27. elokuuta 1828 pelastaakseen tasavallan, selvisi vammoitta murhayrityksestä muttei saanut (etenkin konservatiivien) kapinointia loppumaan ja erosi 27. huhtikuuta 1830. Vuoden lopussa hän oli aikeissa lähteä Eurooppaan mutta kuoli tuskallisesti tuberkuloosiin 17. joulukuuta 1830.


title: José de San Martín

text: Samaan aikaan toisaalla eteläisessä Amerikassa Simón Bolívar oli vapauttanut Venezuelan, Kolumbian ja Ecuadorin Espanjan vallasta. Vallankumousarmeijoiden oli pakko aloittaa yhteistoiminta, ja niiden johtajat tapasivat salaa Ecuadorin Guayaquilissa vuonna 1822. San Martínin sanotaan tarjoutuneen Bolívarin kakkosmieheksi. Tarjousta ei hyväksytty, ja San Martín muutti Eurooppaan, missä hän vietti elämänsä viimeiset lähes kolmekymmentä vuotta vaatimattomissa oloissa.


title: Simón Bolívar

text: Hän oli Suur-Kolumbian (Kolumbia, Ecuador ja Venezuela) presidentti 1819–1830, Venezuelan 1813–1814, Bolivian 1825 ja Perun 1824–1827. Hänen tavoitteensa eräänlaisen "Etelä-Amerikan Yhdysvaltojen" luomisesta ei kuitenkaan toteutunut.


title: Simón Bolívar

text: Bolívar oli 1500-luvulla Etelä-Amerikkaan muuttanutta vaurasta baskiaatelissukua, Kastilian kuningas Fernando III:n jälkeläinen, ja vapaamuurari. Hän kouluttautui Espanjassa 1799 alkaen, meni 19-vuotiaana naimisiin vuonna 1802 María Teresa del Toro Alayzan kanssa, mutta vaimo kuoli seuraavana vuonna ja Bolívar jäi lapsettomaksi. Venezuelaan hän palasi 1807.


title: Simón Bolívar

text: Bolívar osallistui moniin hankkeisiin siirtomaavalta Espanjaa vastaan, ja kirjoitti manifestinsa maanpaossa vuonna 1812. Samana vuonna Espanjassa liberaalit pääsivät valtaan ja säätivät Espanjan vuoden 1812 perustuslain. Konservatiiviset serviilit pääsivät pian niskan päälle, mutta tämä heikensi emämaan otetta siirtomaistaan.


title: Santa Cruz de Mompox

text: Vapaustaistelija Simón Bolívar on sanonut, että "Jos omistan elämäni Caracasille, niin sitten omistan Mompoxille loistoni". Bolívar saapui Mompoxiin vuonna 1812 ja rekrytoi melkein jokaisen työkykyisen miehen. Tämä noin 400 miehen osasto muodosti Bolívarin Caracasissa voiton ottaneen armeijan rungon.


title: Kolumbia

text: Bogotán asukkaat perustivat ensimmäisen Espanjan valtaa haastavan neuvoston 20. heinäkuuta 1810. Itsenäisyys julistettiin vuonna 1813 ja vahvistettiin vuonna 1819, kun Simón Bolívar löi Espanjan joukot Boyacássa. Varakuningaskunnan alueista muodostettiin Suur-Kolumbian tasavalta, johon kuului Kolumbian lisäksi nykyisten Ecuadorin, Venezuelan ja Panaman alueet. Sen presidentiksi valittiin Bolívar ja varapresidentiksi toinen itsenäisyystaistelija Francisco de Paula Santander. Bolívarin ja Santanderin välille syntyi erimielisyyksiä ja kaksi kilpailevaa puoluetta vuonna 1849. Bolívarin tukijoista syntyi myöhemmin konservatiivipuolue, joka tuki vahvaa keskusvaltaa, liittoa katolisen kirkon kanssa ja rajoitettua äänioikeutta. Santarderin tukijoista syntyivät liberaalit, jotka halusivat hajauttaa hallintoa, koulutuksen valtion alaisuuteen ja laajentaa äänioikeutta.


title: Meksiko

text: Meksiko sijaitsee Pohjois- ja Etelä-Amerikan välisellä kannaksella Sen pohjoinen rajanaapuri on Yhdysvallat, ja kaakossa sitä rajoittavat Guatemala ja Belize. Läntisellä ja eteläisellä rannikolla on Tyynimeri ja itäisellä rannikolla Meksikonlahti ja Karibianmeri. Meksikon eteläisimmät osat kuuluvat Keski-Amerikkaan, mutta suurin osa maasta on Pohjois-Amerikassa.


title: Meksikon laakso

text: Meksikon laakso tai Meksikon allas (, asteekkien kielellä nahuatliksi "anahuac") on eteläisen Meksikon ylängöllä sijaitseva laakso, jossa maan pääkaupunki México sijaitsee. Laakson pituus etelästä pohjoiseen on noin 80 kilometriä ja leveys itä–länsisuunnassa 60 kilometriä. Laakso sijaitsee tropiikissa, mutta koska se on 2 240 metrin korkeudessa, vuotuinen keskilämpötila on 16–18 astetta, ja vaihtelut ovat melko vähäisiä. Talvella kylmimpinä kuukausina on yöpakkasta ja kuuraa maassa. Sadekausi kestää usein maaliskuun lopulta lokakuun lopulle, ja silloin sataa keskimäärin 80 prosenttia vuotuisesta 850 millimetrin sademäärästä. Tämän vuoksi seutu on melko kosteaa.


title: Mexicali

text: Mexicalissa on Meksikon suurin kiinalaisväestö ja kiinalaiskaupunki "La Chinesca". Mexicalin laakso on merkittävä maaviljelysalue, jossa on yli 2000 km² keinokasteltua maata. Pohjois-Amerikan vapaakauppa-alue NAFTAn myötä 1994 suurin osa Meksikon ja Yhdysvaltain välisistä kaupan rajoitteista poistettiin ja alueella on perustettu runsaasti tehtaita (ns. "maquiladoras"), jotka tuovat raaka-aineensa Yhdysvalloista ja vievät valmiit tuotteet takaisin. Kesällä 2006 käynnistettiin Silicon Border -projekti, joka rakentaa Mexicaliin täydellisen mikropiirien tuotantoketjun ja luo noin 100 000 työpaikkaa 20 vuoden kuluessa.


title: Meksiko

text: Meksiko ( tai "Méjico"), virallisesti Meksikon yhdysvallat (), on Pohjois-Amerikan eteläosassa sijaitseva 119,5 miljoonan asukkaan maa, jonka rajanaapureita ovat Yhdysvallat, Belize ja Guatemala. Maan pääkaupunki on México, josta käytetään usein myös englanninkielistä versiota Mexico City. Meksiko on asukasluvultaan maailman suurin espanjankielinen maa. Se on Pohjois-Amerikan maista pinta-alaltaan kolmanneksi ja asukasluvultaan toiseksi suurin.


title: Mesoamerikka

text: Keski-Meksikon ylätasanko sijaitsee yli 2 000 metrin korkeudessa, ja siihen kuuluvat Meksikon laakso ja sen viereiset laaksot. Joillain alueilla sataa tarpeeksi maan viljelemiseen, mutta jotkin alueet ovat siihen liian kuivia. Lokakuun ja maaliskuun välillä saattaa esiintyä hallaa. Viljelykasvien määrä on pienempi kuin alavammilla seuduilla. Asteekkivaltakunnan keskus syntyi Meksikonlaaksossa.


title: Estado de México

text:
Estado de México eli Méxicon (osa)valtio on osavaltio Meksikossa. Se rajoittuu pohjoisessa Hidalgoon, idässä Tlaxcalaan ja Pueblaan, etelässä Morelosiin ja Guerreroon sekä lännessä Michoacániin. Sen itäinen osa ympäröi liittovaltion pääkaupunki Méxicoa kolmelta puolelta.
Osavaltion pinta-ala on 22 357 neliökilometriä ja asukasluku noin 16,6 miljoonaa (2014). Estado de México on Meksikon väkirikkain osavaltio. Sen pääkaupunki on Toluca.


title: Meksiko

text: Iso osa Meksikosta on liian kuivaa tai vuoristoista maantaloudelle, ja arviolta vain noin viidennes maasta on viljeltävissä olevaa. Tästä syystä Meksikoon tuodaan huomattava määrä viljaa. Maan merkittävimmät viljelysalueet ovat Meksikonlahden rannikon ja Chiapasin ylängön trooppiset alueet, pohjoisen ja luoteisen seutujen viljelysmaat ja niin sanottu Bajío ylätasangon alueella. Arvokkaimmat viljelyskasvit ovat kahvi ja sokeriruoko. Maa on lisäksi maailman vaniljan tuottajia. Muita tärkeitä viljelykasveja ovat banaani, ananas, papaija, mango, kaakao ja riisi. Meksikon erikoisuuksia ovat agaavet, kuituagaaveita kasvatetaan kuidun takia ja tequila-agaavesta tuotetaan tequilaa.


title: Meksikonlahti

text: Meksikonlahti on Atlantin valtameren läntisin lahti. Sen pohjoisosana on Yhdysvallat itäisestä Floridasta läntiseen Texasiin. Lahteen laskee Mississippijoki. Eteläinen rantaviiva aina Jukatanin niemimaalle asti kuuluu Meksikolle. Itäosiltaan lahti rajoittuu Kuuban länsikärkeen ja Karibianmereen. Atlantin valtamereen se yhdistyy Yhdysvaltojen ja Kuuban välistä kulkevan Floridansalmen kautta.


title: Kalliovuoret

text: Kalliovuoret ulottuvat Kanadan Brittiläisestä Kolumbiasta Yhdysvaltain poikki aina Meksikoon asti. Ne alkavat pohjoisesta Meksikosta, missä ne yltävät noin 3 700 metrin korkeuteen. Meksikon Kalliovuoria ympäröivät tasangot idässä ja lännessä. Alueella virtaa Pecosjoki, joka jatkaa matkaansa etelään ja laskee Rio Grande -jokeen. Rio Grande virtaa puolestaan Meksikonlahteen. Joet kuljettavat mukanaan esimerkiksi Kalliovuorista kuluttamaansa materiaalia. Joskus Meksikon Kalliovuoria ei ole pidetty varsinaisesti Kalliovuoriin kuuluvina, mutta joka tapauksessa ne kuuluvat kuitenkin Amerikan Kordillieereihin kuten varsinaiset Kalliovuoretkin.


title: Arizona

text: Osavaltion naapurit ovat Meksiko etelässä, New Mexico idässä, Utah pohjoisessa, Nevada ja Kalifornia lännessä.


title: Nokia (yritys)

text:
Vuonna 1922 Suomen Gummitehdas osti Suomen Kaapelitehdas Oy:n, joka valmisti puhelin- ja lennätinkaapeleita. Suomen Kaapelitehdas Oy:n juuret ulottuivat Arvid Wikströmin vuonna 1912 perustamaan Suomen Punomotehtaaseen. Nokia Aktiebolagin nimi muutettiin vuonna 1944 muotoon "Nokia Osakeyhtiö – Nokia Aktiebolag" ja Gummitehtaan nimi vaihtui vuonna 1959 Suomen Kumitehdas Oy:ksi.
Vaikka näitä kolmea yllä mainittua yritystä ei muodollisesti yhdistetty, koska laki ei siihen aikaan sallinut sitä, syntyi Eduard Polónin sijoittaja-aivojen ja hänen tehtaansa kumituotteiden kaupallisen menestyksen ansiosta 1920-luvun alussa omistuksen yhdistämä kolmen suuryrityksen rypäs, ”tosiasiallinen konserni”, jonka ”holding-yhtiön hallituksena” toimi Gummitehtaan johtokunta ja sen vahva toimitusjohtaja, omistaja ja hallituksen puheenjohtaja Eduard Polón. Kun yhtiöt virallisesti fuusioituivat Oy Nokia Ab:ksi, voidaan Eduard Polónia pitää sen todellisena perustajana.


title: Nokia (kaupunki)

text: Emäkoski perattiin 1700-luvulla, minkä ansiosta alueelle syntyi runsaasti lisää viljelysmaita, mutta itse koski käytti vielä 1800-luvun puolivälissä vain kolmea pientä myllyä. Insinööri Fredrik Idestam rakennutti kosken partaalle puuhiomon, Nokian ensimmäisen teollisuuslaitoksen, vuonna 1868. Puuhiomo muutettiin osakeyhtiöksi vuonna 1871, jolloin sen nimeksi tuli Nokia Oy. Yritys aloitti paperin tuotannon vuonna 1880 ja vuonna 1885 sen yhteyteen rakennettiin Suomen ensimmäinen sulfiittiselluloosatehdas. Tehtaiden yhteydessä toimivat myös saha, mylly ja tiilitehdas. Tehtaiden toiminnalle ratkaiseva edistysaskel oli Tampereen-Porin rautatien valmistuminen vuonna 1895; Nokia Oy:n omille kuljetuksille rata oli avattu Tampereelle saakka jo vuonna 1893. Teollinen toiminta vilkastui entisestään, kun Suomen Gummitehdas Oy muutti Helsingistä Nokialle vuonna 1903. Kumitehdas aloitti autonrenkaiden tuotannon vuonna 1932 ja autojen talvirenkaiden valmistuksen vuonna 1937 ensimmäisenä maailmassa. Vuonna 1921 aloitti toimintansa Nokian Kutomo Oy (nykyisin Nanso Group Oy). Vuonna 1941 valmistui SOK:n Nokian mylly.


title: Suomen Gummitehdas

text: Suomen Kumitehdas Osakeyhtiö (nimi vuoteen 1959 Suomen Gummitehdas Osakeyhtiö) oli suomalainen, vuosina 1898–1966 olemassa ollut yritys, joka valmisti erilaisia kumituotteita, kuten jalkineita, autonrenkaita, letkuja, mattoja ym. Yhtiö käytti paikallisnimeä Nokia (jossa sen tehtaat sijaitsivat) esimerkiksi kalossiensa nimenä jo vuosisadan alussa. Yhtiön tytäryhtiöt Suomen Kaapelitehdas ja Nokia Ab, jotka sen toimitusjohtaja ja pääomistaja Eduard Polón oli hankkinut "konserniin", fuusioitiin siihen vuonna 1966 osaksi vuoden 1967 alusta toimintansa aloittanutta Nokia-konsernia. Aikaisempi osakeyhtiölaki ei sallinut näiden konserniyhtiöiden fuusioitumista. Nokia luopui kumiteollisuudesta 1980–90 -luvuilla, minkä jälkeen Suomen Kumitehtaan aloittamaa valmistustoimintaa jatkoivat Nokian Jalkineet Oy, Nokian Renkaat Oyj ja Teknikum Oy. Nokian Jalkineiden tuotemerkki siirtyi vuonna 2005 Berner Oy:lle, joka valmistuttaa jalkineita ulkomailla. Kumijalkineiden valmistustoimintaa Suomessa jatkaa "Suomen Kumitehdas Oy", jonka tuotantolaitokset sijaitsevat Lieksassa, Pälkäneellä ja Vesannolla.


title: Nokia (yritys)

text:
Kaapelitehtaalle oli perustettu elektroniikka-osasto vuonna 1960 ja vuonna 1964 tehdas julkaisi ensimmäisen VHF-puhelimensa. Samaan aikaan Salora kehitti oman VHF-puhelimensa ja seitsemän vuotta myöhemmin autoradiopuhelimen. Vuonna 1979 Nokia ja Salora perustivat Mobira-yhtiön. Mobira tuli sanoista "mobile" ja "radiotelephone". Vuorineuvos Kari Kairamon johdolla monialayhtiö alkoi kehittää NMT-tekniikkaa. Mobira julkaisi ensimmäisen NMT-puhelimensa 1982. Nokia osti Saloran 1984. Vuonna 1986 Mobiran nimi muutettiin Nokia-Mobiraksi osoittamaan Nokian yksinomistusta. GSM-tekniikan kehitysvaiheessa yhtiöstä lähtenyt Jorma U. Nieminen kumppaneineen perusti Benefonin (myöh. GeoSentric). Vuonna 1989 Nokia-Mobiran nimeksi muutettiin Nokia Mobile Phones ja kahta vuotta myöhemmin Nokia julkisti ensimmäisen GSM-puhelimensa.
Samanaikaisesti puhelinlaitteiden kanssa yhtiössä kehitettiin myös puhelinverkkoja. 1970-luvulla yritys julkaisi Nokia DX200 -nimisen Euroopan ensimmäisen digitaalisen puhelinkeskuksen. Vuonna 1977 perustettu Telefenno Oy oli valtionyritys Televa Oy:n ja Nokian yhteisyritys, joka jatkoi puhelinverkkojen kehitystä. Yrityksen nimeksi vaihtui vuonna 1981 Telenokia Oy ja radiopuhelintoiminnot siirrettiin vuonna 1983 Mobira Oy:lle. Valtio myi osuutensa Telenokia Oy:stä Nokia Oy:lle, ja vuonna 1992 yrityksen nimeksi vaihdettiin Nokia Telecommunications.


title: Nokia Oyj:n historia

text: Vuonna 1979 Nokia ja Salora perustivat Mobira-yhtiön. Puunjalostuspuolen tuntijana aloittaneen Nokian toimitusjohtajan, vuorineuvos Kari Kairamon johdolla monialayhtiö alkoi kehittää NMT-tekniikkaa. Hänen aikanaan yhtiön oli pakko muuttaa painopiste pois metsäteollisuudesta, koska rahoittajapankit rajoittivat sen laajentumispyrkimyksiä. Mobira julkaisi ensimmäisen NMT-puhelimensa 1982. Nokia osti Saloran 1984. Vuonna 1986 Mobiran nimi muutettiin Nokia-Mobiraksi osoittamaan Nokian yksinomistusta. Ruotsalaisen Luxor-yhtiön hankinta teki Nokiasta myös televisioiden valmistajan, vaikkakin tv-tuotanto oli raskaasti tappiollista. Kairamo teki itsemurhan joulukuussa 1988. Hän toimi yhtiön johdossa kymmenkunta vuotta. Kairamon kuoleman jälkeen pankit halusivat lopettaa Nokian rahoittamisen, jotta lisätappioita ei tulisi. Ajatuksena oli Nokian myyminen ruotsalaiselle Ericssonille.


title: Suomen Kaapelitehdas

text: Kaapelitehdas laajensi toimintaansa elektroniikan ja tietokoneiden alueille, kun yhtiön elektroniikkaosasto ja laskentakeskus perustettiin keväällä 1960. Yhtiön laskentakeskuksen ensimmäinen tietokone Elliott 803 otettiin käyttöön Salmisaaressa syksyllä 1960. Joulukuussa 1961 laskentakeskuksen pääkoneeksi tuli Siemens 2002. Kaapelitehdas edusti Suomessa Siemensin, ranskalaisen Bullin ja amerikkalaisen General Electricin tietokoneita ja reikäkorttikoneita. Tietokoneosasto erotettiin omaksi yksikökseen 1963. Vuonna 1967 tapahtuneen fuusion jälkeen kaapelitehtaan elektroniikka- ja tietokoneosastoista muodostettiin yksi Nokian neljästä teollisuusryhmästä, joka sai nimekseen "Nokia Elektroniikka".


title: Nokia (kaupunki)

text: Nokian silloiselle länsirajalle syntyi 1940-luvulla käytännössä tyhjästä kokonainen uusi yhdyskunta, kun Valmet Oy:n Linnavuoren tehdas perustettiin. Tehdas päätettiin sijoittaa vuoren sisään louhittaviin tiloihin. Rakentaminen alkoi vuonna 1942 ja tuotanto käynnistyi vuonna 1946. Tehdas valmisti aluksi lentokoneiden moottoreita, mutta sillä oli suuri osuus myös sotakorvaustoimituksissa laivojen ja veturien moottorien sekä kompressorien valmistajana. Vuonna 1957 aloitettiin traktorien dieselmoottorien tuotanto, ja myöhemmin mukaan tulivat myös työkoneiden ja veneiden moottorit, työstökoneet, aggregaatit ja moottoriruiskut.


title: Finlux

text: Oy Lohja Ab osti vuonna 1979 turkulaisen Asa Radio Oy:n, joka oli Suomen vanhimpia alan tehtaita ja aloittanut radioiden valmistuksen vuonna 1927. Vuonna 1984 perustettiin Lohja Mikroelektroniikka Lohjalle. Sen tarkoitus oli tukea elektroluminesenssiin perustuvien litteiden näyttöjen kehittämistä ja tuotantoa. 1980-luvun lopussa alkoi syvä taloudellinen lama, jonka seurauksena Oy Lohja Ab ja Wärtsilä Oy fuusioitiin, ja samalla myytiin rönsyt, kuten litteät näytöt ja mikroelektroniikka, josta management buyout -kaupan kautta tuli Elcoteq Oyj. Finluxin televisiotuotanto myytiin Oy Nokia Ab:lle vuonna 1992. Nokia oli 1980-luvun kuluessa ostanut vaiheittain televisioita Salossa valmistaneen Salora Oy:n osakekannan. Nokia osti 1980-luvun lopulla myös suuren saksalaisen ja ranskalaisen televisiovalmistajan (tuotemerkit Schaub-Lorenz ja Oceanic). Televisiotuotanto oli 1980-luvulla jo siirtymässä halvemman tuotannon maihin, kuten Etelä-Koreaan, ja samalla myös alan hintakilpailu oli kiristymässä.


title: Nokia (yritys)

text: Vanhin näistä kolmesta yhtiöstä oli Nokia Aktiebolag, jonka historia alkaa Fredrik Idestamin vuonna 1865 Tammerkoskelle, Tampereelle perustamasta puuhiomosta. Vuonna 1868 Idestam perusti toisen tehtaan Nokianvirran rannalle Nokialle, ja vuonna 1871 yritys muutettiin osakeyhtiömuotoon saaden nimekseen Nokia Aktiebolag (Nokia Osakeyhtiö). Enemmistöosakkaaksi tuli Idestam ja perustajaosakkaisiin kuului muiden muassa tuleva senaattori Leo Mechelin. Myöhemmin yhtiön osakkaaksi ja hallituksen jäseneksi tuli muiden muassa C. G. E. Mannerheim.


title: HC Nokia

text: Hockey Club Nokia eli HC Nokia on huhtikuussa 2007 Nokialla perustettu jääkiekkoseura. Seura perustettiin paikallisen junioritoiminnan tukemiseen antamalla nuorille mahdollisuuksia pelata oman taitotasonsa mukaan ja turvata näin myös jatkossa junioreiden kehittyminen. Laadukkaasta junioritoiminnasta tunnuksena Jääkiekkoliiton 6. lokakuuta 2007 seuralle myöntämä sinettiseuratunnus. Vaikka seura tunnetaankin vahvasta toiminnasta juniorijääkiekon hyväksi, on sillä myös miesten edustusjoukkue, joka pelasi kaudella 2011-2012 Hämeen III-divisioonaa.


title: Judo

text: Judon kehitti japanilainen professori ja samuraiperheen poika Jigorō Kanō jujutsun tyylisuuntana. Sana "judo" tarkoittaa 'pehmeä tie', ja lajista oli karsittu jujutsuun kuuluvia vaarallisia lyöntitekniikoita. Kanō perusti lajinsa opiskeluun vuonna 1882 Kōdōkan judō -instituutin. Kanōn joukkue voitti vuonna 1886 ottelussa kilpailevan jujutsu-koulukunnan, minkä seurauksena Japanin armeija ja poliisi ottivat judon koulutusohjelmaansa, ja sitä alettiin opettaa myös maan kouluissa. Kanō vastusti judon kehittymistä kilpaurheiluksi, ja hän loi oppilailleen kilpailun korvikkeeksi arvoasteikon, jonka tunnusmerkkinä on vyön väri.


title: Jigorō Kanō

text: Kahdeksantoistavuotiaana Kanō tutustui Tenjin shinyō -ryūn päämieheen, Hachinosuke Fukudaan (1827–1879). Fukuda suostui Kanōn opettajaksi ja ehti opettaa Jigorōta reilun vuoden, ennen kuin yllättäen sairastui ja kuoli 52 vuoden ikäisenä. Fukudan leski pyysi Jigorōta ottamaan vastaan mestarin arvon ja jatkamaan miesvainajansa töitä. Kanō ei pitänyt itseään tarpeeksi pätevänä, muttei tohtinut kieltäytyä lesken pyynnstä. Hän ohjasi koulun harjoituksia mutta etsi samalla uusia opettajia. Kanōn seuraava opettaja oli Tenjin shinyō -ryūn Masatomo Iso (1818–81), joka jo oli 62-vuotias mutta yhä vahva ja ketterä. Iso arvosti Kanōn harjoitusintoa ja nopeaa kehitystä niin, että antoi Kanōn itse ohajata harjoituksia. Kanōsta tuli Tenjin shinyō -ryūn mestari. Isokaan ei ehtinyt opettaa Kanōta kuin kaksi vuotta ennen kuolemaansa. Jigorō halusi oppia yhä lisää jūjutsua.


title: Jigorō Kanō

text: Kanōn ensimmäiseksi oppilaaksi pitää mainita hänen vanhin siskonsa Katsuko. Kun Jigorō tuli kotiin jū jutsu -harjoituksistaan, hän opetti siskolleen joitakin perustekniikoita. Kōdōkanin ensimmäinen virallinen naispuolinen oppilas oli Sueko Ashiya, joka pyysi ja sai luvan aloittaa vuonna 1883. Mielenkiintoinen tapaus oli Noriko Yasuda, 33-vuotias, jonka elämä oli pirstaleina ja sekä fyysinen että henkinen kunto alhaimmillaan. Kanō aloitti katsomalla, että Noriko söi tarpeeksi ja terveellisesti, sitten hän antoi naisen harjoitella ensin itsekseen ja sitten ryhmässä. Vuoden sisällä hänen terveytensä oli muuttunut täysin. Kesti vuoteen 1926 ennen kuin Kōdōkan perusti naisten jaoston. Kanōn ajatus oli kuitenkin alusta lähtien ollut, että naisetkin voivat harjoittaa jūdōa. Kanō on sanonut:


title: Jigorō Kanō

text: Jigorō Kanōn isä oli Jirosaku Kanō, ja hänen äitinsä Sadako Kanō, sake-tehtaan omistajan tytär. Jirosaku oli adoptoitu Kanōn perheeseen hänen mentyään naimisiin Sadakon kanssa. Hän toimi šintopappina ja oli myös töissä laivanvarustusliikkeessä. Jigorō oli perheen kolmas poika, ja hänellä oli myös kaksi vanhempaa siskoa. Sadako kuoli Jigorōn ollessa yhdeksänvuotias. Yksitoistavuotiasaana Jigorō muutti perheensä mukana Tokioon, jossa hän aloitti opinnot Tokion Kaisei-koulussa (josta myöhemmin tuli Tokion yliopisto). Koska Jigorō oli pieni ja sairaalloinen, hän alkoi yliopisto-opintojensan aikana harjoitella erilaisia liikuntamuotoja, kuten voimistelua ja baseballia voimistaakseen itseään.


title: Jigorō Kanō

text: Kanōn kolmas opettaja oli Tsunetoshi Iikubo, jonka Kanō tapasi vuonna 1881. Iikubo oli Kitō-ryūn päämies. Syksyllä 1883 Jigorō Kanō onnistui päihittämään opettajansa harjoitusottelussa, jolloin Iikubo ilmoitti, ettei hänellä enää ole mitään opetettavaa Kanōlle. Lokakuussa 1883 Kanō sai myös Kitō-ryūn mestarin tunnustuksen.


title: Jigorō Kanō

text: Kanōta kiusattiin koulussa paljon, mikä sai hänet etsimään keinoja kiusaajilta suojautumiseen. Noin viisitoistavuotiaana hän kuuli jūjutsusta, jonka avulla pienikin henkilö pystyisi päihittämään itseään kookkaampia vastustajia. Kanōlla oli kuitenkin vaikeuksia löytää ketään, joka opettaisi hänelle itsepuolustustaitoja. Hänen isällään oli Mikagen kylän kotitalon lisäksi Tokion Koishikawan erillisaluella toinen talo, jonka hoitajana toimi Ryūji Katagiri. Katagiri suostui opettamaan Jigorōlle muutaman ollessa 17-vuotias, mutta kehotti Jigorōta unohtamaan koko asian, sillä Meiji-kauden kulttuurillisen modernisaation aikana budō-lajien katsottiin laajalti kuuluvan auttamatta menneisiin aikoihin. Myös Jigorōn isä vastusti jūjutsu-harrastusta.


title: Jigorō Kanō

text: Kōdōkanin ensimmäiset oppilaat olivat yhdeksän Kanōn henkilökohtaista oppilasta Kitō-ryūsta. Oppilaat asuivat Kanōn kanssa koululla. Jigorō ei vielä ollut naimisissa, joten palkattu taloudenhoitaja piti huolta päivittäisistä asioista. Iikubo kävi myös alkuaikoina auttamassa Kanōta opetuksessa pari–kolme kertaa viikossa. Kurssit olivat ilmaisia. Kanō teki paljon ylimääräisiä töitä, kuten yksityisopetusta ja käännöstöitä, maksaakseen kustannukset. Vasta vuonna 1909 hän alkoi periä maksua kursseista.


title: Jigorō Kanō

text: Kanō oli olympialiikkeen isän Pierre de Coubertinin ystävä ja hän toimi Japanin IOK-edustajana vuosina 1909–1938. Hän otti osaa yhdeksään kokoukseen ja jokaisessa hän yritti myöskin saada jūdōnsa hyväksytyksi olympialajiksi. Kanō ajoi voimakkaasti pyrkimystä saada vuoden 1940 olympialaiset Japaniin. Berliinin kokouksessa 1936 Japani päihitti Suomen äänin 36–27. Toinen Kiinan-Japanin sota (1937–1945) aiheutti kuitenkin sen, että Japani joutui 1938 – Kanōn jo kuoltua – ilmoittamaan, ettei voi järjestää kisoja. Kairossa 1938 pidetyn kokouksen jälkeen Kanō matkusti Atenaan de Coubertinin muistotilaisuuteen ja sen jälkeen Parisiin. Ranskan jälkeen hän lähti vielä Yhdysvaltoihin ennen paluutaan Japaniin. Hän sairastui 1. toukokuuta 1938 ja pysyi vuoteessaan koko päivän, mutta osallistui päivälliselle. Hän valitti palelevansa, vaikka hänellä oli kuumetta. 2. toukokuuta hän pysyi hytissään ja laivan lääkäri hoiti häntä hauteilla. Kuume laski 40 asteesta 38 asteeseen. 3. toukokuuta lähtien laivan stuertti istui Kanōn hytin ulkopuolella. Kanōlle kehittyi keuhkokuume. Seuraavana aamuna, 4. toukokuuta 1938, kello 6.33 hän kuoli hiljaa. Laiva saapui kaksi päivää myöhemmin Yokohamaan, jossa oli vastassa noin 3000 surijaa. Hänet haudattiin Shinto-menoin Kōdōkanissa 9. toukokuuta 1938 kello 10.00.


title: Jigorō Kanō

text: Vuonna 1889 Kanō lähti Euroopan-kiertueelle tutustuakseen länsimaaisiin opetusmenetelmiin ja mainostaakseen judoa. Vuonna 1890 hän piti Englannissa näytöksen noin 60:lle merijalkaväen attasealle. He pitivät näkemästään niin paljon, että heistä tuli judon hyvän tahdon lähettiläitä. Samana vuonna hän myös käväisi Suomessa. Judo tuli Yhdysvaltoihin vuonna 1903, kun Kanō lähetti sinne yhden parhaimmista oppilaistaan, Yoshitsugu Yamashitan. Kanō valittiin Japanin edustajaksi Kansainväliseen olympiakomiteaan vuonna 1909, ja hän toimi virassa kuolemaansa asti. Vuonna 1920 Kanō suostutteli kaksi Isossa-Britanniassa asuvaa jūjutsu-opettajaa, Gunji Koizumin ja Yukio Tanin, opettamaan judoa.


title: Jirōemon Kimura

text:
Kimura oli kolmas kuudesta lapsesta. Hän syntyi nimellä Kinjiro Miyake Kamiukawan kalastaja- ja viljelykylässä, joka sijaitsee vuorten ja Japaninmeren välissä. Hänen vanhempansa Morizo ja Fusa Miyake olivat maanviljelijöitä ja viljelivät riisiä ja kasviksia. Kimuran veljenpojan Tamotsu Miyaken mukaan Kimuran oikea syntymäpäivä on 19. maaliskuuta 1897. Miyake kertoi, että asiakirjat kertovat Kimuran syntyneen 19. huhtikuuta koska virkamiehelle sattui painovirhe kun asiakirjat yhdistyneistä kaupungeista yhdistettiin vuonna 1955. Jos Kimura todella syntyi 19. maaliskuuta 1897, hän ohitti Christian Mortensenin 27. marraskuuta 2012, ja hänestä tuli maailman vanhin elävä ihminen Besse Cooperin kuoltua 4. joulukuuta 2012, eikä Dina Manfredini ollut koskaan maailman vanhin elävä ihminen.
Lopetettuaan koulun 14-vuotiaana luokkansa toiseksi parhaana oppilaana, Kimura työskenteli paikallisissa postitoimistoissa 45 vuotta kunnes jäi eläkkeelle 65-vuotiaana vuonna 1962. Hän myös työskenteli hallituksen viestintäyksikössä Koreassa 1920-luvulla, kun niemimaa oli japanilaisten hallinnassa, ja palasi naidakseen naapurinsa Yae Kimuran.


title: Aleksanteri III (Bysantti)

text: Aleksanteri III (; noin 870 – 6. kesäkuuta 913) oli Bysantin keisari vuosina 912 – 913. Hän oli keisari Basileios I:n poika ja Leo VI:n veli. Aleksanterista oli tehty kanssahallitsija jo Leon hallituskauden aikana, mutta hänellä ei ollut todellisuudessa mitään valtaa. Kun Leo kuoli, oli hänen poikansa Konstantinos VII vielä alaikäinen ja Aleksanterista tuli uusi keisari. Aleksanteri kuoli samalla kun bulgaarit olivat aikeissa hyökätä valtakuntaan. Hän teki Konstantinoksesta perillisensä kuolinvuoteellaan.


title: Aleksanteri III (Venäjä)

text: Aleksanteri III (10. maaliskuuta 1845 Pietari – 1. marraskuuta 1894 Jalta) oli Venäjän keisari ja Suomen suuriruhtinas vuosina 1881–1894. Keisarina hänet muistetaan etenkin pahamaineisen "ohranan" perustajana. Suomen suuriruhtinaana hänet on perinteisesti nähty historiankirjoituksessa joko sortokausien alullepanijana tai merkityksettömänä ”välivaiheen” hallitsijana; myöhemmin häntä on kuitenkin kuvattu hyvänä hallitsijana ja ”maan isänä”. Hän arvosti suomalaisten lojaaliutta ja Suomen perustuslaillista asemaa ja oli itse asiassa isänsä tavoin Suomelle melko myötämielinen suuriruhtinas. Aleksanteri III oli rauhanomainen hallitsija: Venäjä ei ollut hänen valtakaudellaan osallisena yhdessäkään sodassa.


title: Aleksanteri III (Venäjä)

text: Aleksanteri syntyi vuonna 1845 keisari Aleksanteri II:n ja keisarinna Maria Aleksandrovnan (Hessen-Darmstadtin prinsessa Marie) toisena poikana. Aleksanteri III ei ollut kruununperijä ensimmäisen 20 ikävuotensa aikana. Kun hänen vanhempi veljensä Nikolai kuoli 1865, hän alkoi opiskella lakia ja poliittista filosofiaa. Hänen opettajanaan toimi pääasiassa Konstantin Pobedonostsev, Pyhän synodin prokuraattori, joka oli yksinvaltiuden vannoutunut tukija.


title: Aleksanteri III (paavi)

text: Paavi Aleksanteri III (s. noin 1100/1105 – k. 30. elokuuta 1181) oli paavina 7. syyskuuta 1159 – 30. elokuuta 1181. Hänen oikea nimensä oli Orlando Bandinelli ja hän syntyi Sienassa. Aluksi hän toimi opettajana Bolognan yliopistossa, jossa hän opetti kanonista oikeutta ja kirjoitti "Stroman" tai "Summa Magistri Rolandin", joka oli ensimmäisiä kommentteja Gratianuksen teokseen "Decretum".


title: Aleksanteri III (Skotlanti)

text: Aleksanteri III (1241–1286, vanhalla gaelin kielellä "Alaxandair mac Alaxandair") oli Skotlannin keskiaikainen kuningas. Hän nousi valtaan seitsemänvuotiaana 1249, isänsä Aleksanteri II:n kuoltua.


title: Nikolai II

text: Nikolai syntyi Venäjän kruununprinssi Aleksanterin (myöhemmän keisari Aleksanteri III:n) ja keisarinna Maria Fjodorovnan (syntyjään Tanskan prinsessa Dagmar) perheeseen 1868. Hänet, kuten myös hänen sisaruksensa, kasvatettiin kovassa kurissa ja nuhteessa. Nikolain isoisä, keisari Aleksanteri II murhattiin 1881, jolloin Nikolain isästä tuli keisari Aleksanteri III. Nikolai oppi tottelemaan asiassa kuin asiassa isäänsä, joka hänen vartuttuaan määräsi hänet osallistumaan erilaisten valiokuntien toimintaan. Nikolai piti kuitenkin politiikkaan liittyviä asioita kuivina ja vailla mielenkiintoa ja juhli mieluummin upseeritovereidensa kanssa ravintoloissa ja nuorten naisten kanssa Pietarin edustalla olevilla saarilla. Ensimmäistä kertaa perintöruhtinas uhmasi isänsä tahtoa alkaessaan seurustella Keisarillisen baletin nuoren tanssijattaren Mathilde Krzesinskan kanssa.


title: Ksenia Aleksandrovna Romanova

text: Suuriruhtinatar Ksenia syntyi Anitškovin palatsissa Pietarissa. Hänen isänsä Aleksanteri III oli keisari Aleksanteri II:n ja tämän puolison Maria Aleksandrovnan poika. Ksenian äiti Maria Fjodorovna oli Tanskan kuninkaan Kristian IX:n tytär. Ksenian ja hänen isoisänsä Aleksanteri II:n suhteet olivat hyvin läheiset.


title: Maria Fjodorovna

text: Aleksanteri III:sta tuli Venäjän keisari isänsä Aleksanteri II:n salamurhan jälkeen 1881. Aleksanteri III kuoli 1894, jolloin valtaistuimelle astui Aleksanterin ja Maria Fjodorovnan vanhin poika Nikolai II. Leskikeisarinna oli tärkeänä neuvonantajana monissa poikansa päätöksissä.


title: Aleksanteri III (Skotlanti)

text: Aleksanteri kuoli tapaturmaisesti vuonna 1286 pudottuaan hevosen selästä Fifessä, lähellä Edinburghia. Koska kaikki Aleksanterin kolme lasta olivat kuolleet jo aiemmin, hänen seuraajakseen nousi Margaret, hänen tyttärentyttärensä. Margaret ei kuitenkaan koskaan tullut Norjasta Skotlantiin, joten maa joutui sijaishallitsijoiden käsiin.


title: Aleksanteri II (Skotlanti)

text: Marie synnytti kruununperijän Aleksanteri III:n. Aleksanteri ja lankonsa Henrik III taistelivat raja-alueiden hallinnasta useaan otteeseen. Muutoin Aleksanteri keskittyi Skotlannin vallan lujittamiseen läntisillä saarilla, missä Norjalla oli edelleen vahva asema.


title: Arkontti

text: Arkontti () oli johtavan virkamiehen nimitys monissa antiikin Kreikan kaupunkivaltioissa, etenkin Ateenassa.


title: Arkku

text: Arkku eli kirstu (latinan "arca" ja "cista", kreikan "kistee") on suurehko säilytyslaatikko, jonka yläpintana on saranoitu, yleensä lukittava kansi. Puusta usein metallivahvikkein rakennettu arkku tehtiin niin kestäväksi ja sen korkuiseksi, että sitä voitiin käyttää myös istuimena. Arkun yläpinta tehtiin usein kaarevaksi, jotta sadevesi valuisi siltä pois.


title: Attika (arkkitehtuuri)

text: Attika on roomalaisessa ja klassisessa arkkitehtuurissa rakennuksen osa, joka sijaitsee palkiston ja korniisin yläpuolella muodostaen matalan lisäkerroksen tai tasaisen seinäpinnan aivan katon alapuolelle. Termin ottivat käyttöön ensimmäisenä renessanssin arkkitehdit. Attika voi olla aivan paljas, mutta varsinkin riemukaarissa attikakerros on yleensä koristeltu veistoksilla tai piirtokirjoituksilla.


title: Arkontti

text: Ateenassa arkontteja oli kolme, "arkhon eponymos" eli eponyymi arkontti, "arkhon polemarkhos" eli polemarkki (joka korvattiin vuonna 501 eaa. kymmenellä "strategoksella") sekä "arkhon basileus" eli ”kuningasarkontti” (joka oli seremoniallinen jäänne Ateenan kuninkaista).


title: Arkkimaa

text: Arkkimaa on kuvitteellinen valtio Narnia-kirjoissa. Maan keksi sarjan kirjoittaja C. S. Lewis. Arkkimaan ("Archenland") nimi on lähtöisen kreikan kielestä, jossa sana "archen" tarkoittaa hallitsijamaata tai vanhaa maata. Arkkimaan pohjoispuolella sijaitsee Narnia ja eteläpuolella Kalormen. Arkkimaa sijaitsee vuoristoisella seudulla ja sen kuninkaat polveutuvat Narnian ensimmäisestä kuninkaasta Frankista ja tämän vaimosta Helenistä. Arkkimaa on lämpimissä väleissä Narnian kanssa, mutta Kalormen valtaisi sen hetkessä, ellei Arkkimaata suojaisi paahtavan kuuma aavikko.


title: Anarkia

text: Anarkia (< kreikk. "arkhē", ’esivalta’ + "an", kieltosana) on yhteiskunnan tila jossa hallintoa ei ole. Anarkialla voidaan tarkoittaa myös yleisesti laittomuustilaa ja sekasortoa. Sanaa käytetään yleensä kielteisessä merkityksessä viittaamaan mellakoihin, kaaokseen tai sisällissotaan, mutta 1800-luvun puolivälin ranskalaiset anarkistit kuten Pierre-Joseph Proudhon ja Anselme Bellegarrigue käsittivät termin positiivisesti "hallituksettomuutena" sekä lopulta "yhteiskuntajärjestyksen todellisena ilmentymänä".


title: Aristokratia

text: Aristokratia eli ylimysvalta tarkoittaa perinnöllisen aateliston valtaa. Sana on muodostettu kreikan kielen sanasta ""aristos"", joka tarkoittaa 'paras' sekä sanasta ""kratein"", joka tarkoittaa 'hallita'. Nimitys "aristokratia" on peräisin Platonilta, mutta oppilaansa Aristoteles myös myöhemmin käytti sitä. Jälkimmäinen määritteli "aristokratian" monarkian (yksinvalta) ja demokratian (kansanvalta) vastakohdaksi.


title: Arkisto

text: Arkisto tarkoittaa järjestelmää, jonka kohteena ovat kirjoitus-, kuva-, äänite- ja tietokonetuotosten talletus. Arkisto tarkoittaa myös niiden luettelointia, säilytystä, kuljetusta että yleistä hallinnointia. Arkistolla voidaan tarkoittaa myös asiakirjojen säilytykseen tarkoitettua tilaa tai rakennusta. Yleensä tässä yhteydessä tuodaan nimessä esille aineistoa säilyttävä yhteisö, viranomainen tai laitos.


title: Antikristus

text: "Anti-" sanassa Antikristus tarkoittaa "olla jonkun sijasta" ja "jotakuta vastaan". Vastoin yleistä käsitystä, ja myös monien kristittyjen ja ei-kristittyjen yllätykseksi, varsinaiset sanat "antikristus" ja monikkomuoto "antikristukset", eivät sellaisenaan esiinny kertaakaan Ilmestyskirjassa, Danielin kirjan apokalypseissa, Paavalin tessalonikalaiskirjeen viittauksissa "laittomuuden ihmiseen", tai Jeesuksen puheessa aikojen lopun merkeistä. Vaikka sanaa "antikristus" ei mainita näissä kohdissa, ne on yleensä yhdistetty kristillisessä traditiossa sanaan, mutta Raamatussa yhteyttä ei varsinaisesti ole. Raamatun Ilmestyskirjassa esimerkiksi luvussa 13. mainitaan kuitenkin viimeisinä päivinä ilmestyvä peto, joka nousee merestä. Monissa tulkinnoissa Ilmestyskirjassa mainittu "merestä nouseva peto", "lopun ajan viimeisinä päivinä maailmaan ilmaantuva synnin mies", "kadotuksen lapsi", "laiton" ja "pieni sarvi" olisivat Raamatussa mainittuja nimityksiä tälle viimeiselle Antikristukselle.


title: Oktantti (mittalaite)

text: Oktantti on kvadrantista kehitetty kulmien mittausväline. Se on ollut lähinnä merenkulkijoiden käytössä. Oktantin runko on 45 asteen suuruinen ympyränsektori. Laitteen nimi tulee siitä, että se on muodoltaan kahdeksasosa ympyrästä. Oktantissa kahden kohteen, esimerkiksi tähden ja horisontin, kuvat siirretään vierekkäin peilien avulla, ja asteikolta voidaan lukea niiden välinen kulma. Oktantilla saavutettiin suurempi tarkkuus kuin sitä edeltäneellä kvadrantilla. Oktantista kehitettiin edelleen nykyinen sekstantti.


title: Savu

text: Monet savun aineet ovat hyvin myrkyllisiä tai ärsyttäviä. Vaarallisin on hiilimonoksidi, joka aiheuttaa häkämyrkytyksen, mitä joskus saattaa vielä vakavoittaa vetysyanidin tai fosgeenin esiintyminen. Savun hengittäminen voi sen vuoksi nopeasti johtaa lamaantumiseen ja tajunnan menetykseen. Rikkioksidit, vetykloridi ja vetyfluoridi muodostavat kosteassa ilmassa rikkihappoa, suolahappoa ja fluorivetyhappoa, jotka syövyttävät sekä keuhkoja että monia materiaaleja. Nukkuessaan ihminen ei aisti savua, mutta ihminen herää, jos sitä kertyy keuhkoihin tietty määrä. Näin ei kuitenkaan välttämättä tapahdu, jos ihminen on lamaantunut taikka alkoholin tai huumeiden vaikutuksen alaisena.


title: Savu

text: Jotkut savun ainekset ovat tyypillisiä tiettyjä aineita poltettaessa syntyvälle savulle. Guaiakoli ja sen johdannaiset syntyvät ligniinin pyrolyysissä, ja niitä on puun savussa, samoin kuin syringolia ja sen johdannaisia sekä metoksifenoleja. Reteeniä syntyy havupuiden pyrolyysissä, ja sen esiintymisestä ilmassa voidaan havaita kaukaisetkin metsäpalot. Levuglukosaani on selluloosan hajoamistuote. Lehti- ja havupuiden palaessa muodostuvat savut eroavat toisissaan siinä, missä suhteessa ne sisältävät guaiakoleja ja syringoleja. Moottoriajoneuvojen pakokaasut sisältävät muun muassa polysyklisiä aromaattisia hiilivetyjä, hopaaneja ja steraaneja. Hopaanien ja steraanien suhdetta vapaana alkuaineena esiintyvään hiileen voidaan käyttää erottamaan toisistaan bensiini- ja dieselmoottorien päästöt.


title: Tuhka

text: Puun tuhkan koostumus riippuu myös palamislämpötilasta. Jos lämpötila on noin 600 °C, tuhka sisältää runsaasti kalium- ja kalsiumkarbonaattia. Jos se on merkittävästi korkeampi, jopa 1 400 °C, tuhka sisältää näiden sijasta pääasiassa kalium- ja kalsiumoksidia, sillä tarpeeksi korkeassa lämpötilassa karbonaatit hajoavat vastaaviksi oksideiksi sekä hiilidioksidiksi, joka kaasumaisena aineena poistuu ilmaan. Lisäksi eräät tuhkan ainekset poistuvat korkeissa lämpötiloissa toisia herkemmin "lentotuhkana" savun mukana ilmaan, mikä sekin vaikuttaa osaltaan tuhkan koostumukseen.


title: Tuntsan erämaa

text: Tuntsa on erämaa-alue Sallan ja Savukosken kuntien pohjoisosassa. Urho Kekkosen kansallispuistosta etelään sijaitsevan Tuntsan erämaa-alueen pinta-ala on 500 km². Aluetta halkoo Koutajoen vesistöön kuuluva, Venäjän suuntaan laskeva Tuntsajoki ja Suomen suuntaan virtaa Kemijoen sivujoki Värriöjoki. Erämaa-alueen korkeimpia lakia ovat Sorsatunturi ja Sauoiva. Muita tuntureita ovat kiviset ja paikoin louhikkoiset Nuolusoiva, Kuskoiva ja Takkaselkätunturi. Vuonna 1960 alueella riehui suuri metsäpalo ja palon jäljet ovat nähtävissä yhä edelleen. Palossa tuhoutui metsää Suomen puolelta 20 000 hehtaaria ja Venäjällä n. 100 000 hehtaaria. Pohjoisessa Tuntsan erämaa-alue rajoittuu Värriön luonnonpuistoon.


title: Savu (verotus)

text: Ainakin Karjalasta on vuodelta 1345 asiakirjamaininta, jossa savulla tarkoitetaan isäntälukua tai talouslukua, eikä sillä ole mitään tekemistä maa-alueiden suuruuksien kanssa. Lounais-Suomessa savu mainitaan ensi kerran Albrekt kuninkaan ja Jeppe Djeknin 1387 tekemässä sopimuksessa. Eerik Pommerilaisen aikana 1413 savu oli hallitseva veroyksikkö suurimmassa osassa Varsinais-Suomea, Ala-Satakuntaa ja Pohjanmaata. Vanhat veroyksiköt eli ruotsalaisen alueen bol ja suomalaisen alueen koukku oli hylätty ja muodostettu parempi veroyksikkö "savu".


title: Reksuo

text: Suon suurin turpeen syvyys on 7,3 metriä suon keskiosan allikoiden kohdalla. Suon pohja on kauttaaltaan savea ja turpeen pohjakerros muodostuu metsähumuksesta. Turpeen pohjahorisontti suon keskiosassa koostuu 1–2 metristä saraturvetta, jossa on runsaasti kortetta ja paikoin myös järviruokoa. Myös raatteen, suovehkan, pullosaran, vesikuusen ja pohjanlumpeen siemeniä on suon syvimmän kohdan pohjassa runsaasti. Suon reunaa kohti kortteen määrä vähenee ja lehtipuiden kuten koivun ja lepän lehtien osuus kasvaa ja saraturve ohenee alle metriin. Saraturvetta peittää kauttaaltaan rahkaturve, joka jakautuu poikkeuksellisen selvästi tummaan, pitkälle maatuneeseen alaosaan ja vaaleaan, heikommin maatuneeseen yläosaan.


title: Reksuo

text: Reksuo on suo Somerolla, Kosken rajalla Varsinais-Suomen maakunnassa. Suoyhdistymätyypiltään Reksuo on keskiosastaan laakea konsentrinen kermikeidas. Natura 2000 -suojeluohjelmaan kuuluva suo on edustava, hyvin kehittynyt ja suhteellisen luonnontilainen kokonaisuus, johon laitaosien ojitus kuitenkin on jonkin verran vaikuttanut. Suon keskiosassa on avovetisiä allikoita ja näiden ympärillä kuivempien kermien kanssa vuorottelevat vetisemmät kuljut. Suo on Someron suurin, ja yhdessä Tammelan Torronsuon kanssa sitä on pidetty Etelä-Suomen rannikon kermikeidasalueen soista edustavimpana ja parhaiten kehittyneenä.


title: Savu

text: Polymeerit ovat monien savussa esiintyvien aineiden merkittävä lähde. Aromaattiset sivuryhmät, joita on esimerkiksi polystyreenissä, kehittävät runsaasti savua. Jos aromaattinen ryhmä on polymeerin rungossa, savua syntyy vähemmän, mikä johtuu aineen hiiltymisestä. Alifaattisista polymeereistä syntyy yleensä vähiten savua, ellei läsnä ole muita aineita. Fosforia ja halogeeneja sisältävät palonestoaineet vähentävät savun muodostumista. Samanlainen vaikutus on myös polymeerin ketjujen sitoutumisella toisiinsa.


title: Suontee

text: Suontee on Kymijoen vesistön Sysmän reitin latvajärvi ja sen vedet laskevat Joutsan kirkonkylän kohdalta Viheri-järven kautta Päijänteeseen. Suonteen eteläosa eli Ylä-Suontee on luonnontilaisempi kuin Suonteen pohjoisosa eli Ala-Suontee. Ylä-Suontee kuuluu Etelä-Savon maakuntaan ja se on suojeltu Natura-alue. Siellä on runsaasti kallioisia pikkusaaria. Rannat ovat huomattavassa määrin kivikkorantoja, alavimmilla rannoilla myös hiekkarantoja. Alue on linnustollisesti merkittävä. Suonteen pohjoisosa kuuluu kokonaisuudessaan Keski-Suomen maakuntaan ja eteläosasta noin puolet. Järven suurimmat selät ovat Pohjois-Suonteen Saposelkä, Kotkatselkä ja Kataatselkä ja Etelä-Suonteen Hautoselkä, Kämpinselkä ja Kotkatselkä.


title: Piste (geometria)

text: Suoran muodostavat pisteet muodostavat pistejoukon, jonka dimensio on 1. Sanotaan myös, että jana, puolisuora ja suora ovat 1-ulotteisia olioita, koska pisteiden paikka voidaan ilmaista yhdellä koordinaatilla. Taso on tämän takia 2-ulotteinen olio, jonka dimensio on 2. Tason pisteiden vaatimat kaksi koordinaattia x ja y kirjoitetaan usein sulkuihin (x,y). Avaruuden dimensio on 3 eli sen geometria on 3-ulotteinen ja sen vaatimat kolme koordinaattia kirjoitetaan (x, y, z). 1-ulotteisen suoran pisteen koordinaatti on pelkkä luku. Edellisen perusteella määritellään pisteen dimensioksi 0.


title: Lentolaivue 10

text: Lentolaivue 10 (LLv 10) oli Suomen ilmavoimien maayhteistoimintalaivue. Laivue perustettiin vuonna 1934, kun ilmavoimien lentoasemien laivueet numeroitiin organisaatiouudistuksen yhteydessä. Lentorykmentti 1:een 7. helmikuuta 1938 liitetty laivue osallistui talvisodan ilmasotatoimiin Lappeenrannan, Mensuvaaran, Taipalsaaren ja Puumalan lentokentille tukeutuen, suorittaen Päämajan määrittelemiä syöksypommitustehtäviä. Laivue lakkautettiin talvisodan päätyttyä 9. huhtikuuta 1940. Laivue perustettiin uudelleen jatkosodan alkamisen jälkeen, 20. elokuuta 1941. 14. divisioonalle alistettu, Tiiksjärvelle tukeutunut laivue suoritti tiedustelu-, torjunta- ja pommituslentoja Rukajärven suunnalla 1. marraskuuta 1941 asti, jolloin alun perinkin tilapäiseksi perustettu laivue lakkautettiin.


title: Morane-Saulnier M.S.406

text: Suomen ilmavoimien lentolaivueista Morane-kalustoa käytti kaksi laivuetta, lentolaivueet 14 ja 28. Koneen lento-ominaisuudet olivat hyvät. Vakauden suhde ohjattavuuteen oli pelkän lentämisen kannalta hyvä, mutta ammuttaessa kone oli tavattoman epävakaa lyhyen rungon liikehtiessä tähdättäessä levottomasti. Koneen kaartokyky oli hyvä, minkä ansiosta moni suomalaislentäjä säilytti henkensä tiukoissa tilanteissa. Morane-Saulnier 406:n pääaseena oli potkurinnavan läpi ampuva 20 mm Hispano-Suiza HS 404 tykki. Ase oli epäluotettava ja lakkoili usein jo parin ammutun sarjan jälkeen. 410-mallissa oli neljä 7,5 mm siipikonekivääriä, joiden läpäisykyky oli heikko. Aseistusta parannettiin Suomessa asentamalla tykin tilalle 12,7 mm Berezin ja Colt -konekiväärejä, joista erityisesti Berezin oli epäluotettava.


title: Myrskylän ilmavalvonta-asema

text: Kerran Myrskylä ilmavalvontatornia kierteli lentokone, joka koettiin uhaksi. Osoittautui kuitenkin myöhemmin, että kiertelijä oli myrskyläläinen Reino Malin, joka suoritti palvelustaan Suomen ilmavoimissa. Reino Malin (6.4.1919 - 25.12.1974) oli myrskyläläinen maanviljelijä, joka sai Suomen ilmavoimissa RAOK 6:ssa 1939-1941, jonka jälkeen hänet määrättiin alikersanttina Lentolaivue 24:ään 18.6.1941. 18.7.1941 hän vaurioitti Brewster BW-377:llä 18:15-18:40 Polikarpov I-152:a. Malin ylennettiin kersantiksi 11.9.1941. Hänet ylennettiin ylikersantiksi 8.7.1942. 13.7.1942 Malin noin 20:10-21:20 Lavansaaren ilmatilassa pudotti Brewster BW-366:lla toisen I-153:n, joka tuhoutui. Brewster BW-377 18.8.1942 Malin pudotti Polikarpov I-16:n, joka tuhoutui. Kolmannen I-153:n Malin sai 31.8.1942 Brewster BW-373:lla. I-153 tuhoutui. Hävittäjälentäjäuran päätteeksi Malin komennettiin 7.1.1943 kaksimoottorisia lentokoneita lentämään T-Lentolaivue 17:ään ja 26.3.1943 Lentolaivue 42:een sekä 13.4.1944 lennonopettajaksi Lentosotakouluun. Hänet kotiutettiin vasta 5.12.1944. Malinille myönnettiin toisen ja ensimmäisen luokan vapaudenmitalit ja neljännen luokan vapaudenristi


title: VL Kotka

text: Kotkia käyttivät ensin vuosina 1930–1938 neljä ilmavoimien yksikköä: Erillinen Maalentolaivue (Er.MLL), Merilentoasema (MeLAs), Merilentoeskadeeri (MeLE), sekä 2. Erillinen Merilentolaivue (2. Er.MLL), joka uudelleen nimettiin heinäkuussa 1933 Sortavalan Lentoasema 3:ksi. Joulukuussa 1938 Kotkat määrättiin pyöräkoneiksi ja kellukkeiden korjaustilaukset kiellettiin. Tammikuusta 1938 alkaen Kotkat siirtyivät eri lentolaivueiden käyttöön. Niitä käyttivät talvi- ja jatkosodan aikana 12 ilmavoimien lentolaivuetta. Konetyypin viimeinen käyttäjä oli Lentosotakoulu, jonka vahvuuteen viimeinen lentokuntoinen Kotka, KA-148 kuului marraskuusta 1944 tammikuulle 1945.


title: Suomen ilmavoimat

text: Ilmavoimat on organisoitunut viiteen joukko-osastoon:ILMAVE johtaa ilmavoimien toimintaa komentajan apuna. Komentajana on 29. toukokuuta 2017 alkaen toiminut kenraalimajuri Sampo Eskelinen. ILMASK kouluttaa puolustushaaran varusmiehet ja kantahenkilökunnan. KARLSTO ja LAPLSTO ovat operatiivisia hävittäjälennostoja, joiden toiminta-alue kattaa koko valtakunnan ilmatilan. Ne operoivat McDonnell Douglas F/A-18 Hornet -torjuntahävittäjiä. Lisäksi SATLSTO operoi satunnaisesti edellä mainittujen lennostojen hävittäjillä, sekä siihen kuuluva Tukilentolaivue operoi EADS CASA C-295M -kuljetuskoneita sekä Pilatus PC-12 -yhteyskoneita.


title: Suomen ilmavoimien hävittäjähankinnat

text: Jatkosodan alussa Suomi sai sotasaaliiksi muutamia Polikarpov I-153 -koneita, joista korjattiin lentokuntoon kolme; talvisodan sotasaaliina koneita saatiin kahdeksan, joiden lisäksi ostettiin 18. marraskuuta 1942 Saksan sotasaalisvarastosta kymmenen I-153-konetta, jotka saatiin Suomeen joulukuun 1942 ja syyskuun 1943 välisenä aikana. Koneita käytti jatkosodan alussa merivoimille alistettu Lentolaivue 6, josta muodostettiin myöhemmin Lentolaivue 30. Vaikka laivue oli hävittäjälaivue sen tehtäviin kuului lähinnä tiedustelu Suomenlahdella. Lisäksi saatiin sotasaaliiksi Polikarpov I-16 ja LAGG-3 -koneita, joita pantiin muutamia lentokuntoon vuosina 1942–1944. Koneita käytti joulukuuhun 1944 saakka Lentolaivue 32.


title: Jatkosodan hyökkäysvaiheen ilmasotatoimet

text:
Jatkosodan hyökkäysvaiheeseen mennessä Suomi oli paremmin varustautunut kuin talvisodassa. Suomen ilmavoimilla oli käytössään hyökkäysvaiheen alussa noin 550 lentokonetta ja suomalaisilla oli ilmaherruus koko hyökkäysvaiheen ajan. Sota aloitettiin Bristol Blenheimillä ja päähävittäjänä oli yhdysvaltalainen Brewster F2A "Buffalo".
Jatkosodan hyökkäysvaiheen alla Suomen ilmavoimat oli jaettu neljään lentorykmenttiin
(Le.R), jotka puolestaan jakautuivat yhteentoista lentolaivueeseen (Le.Lv). Le.R 1:n (Le.Lv 12, Le.Lv 14 ja Le.Lv 16) lentolaivueet olivat tiedustelu- ja yhteistoimintalaivueita, Le.R 2:n (Le.Lv 24, Le.Lv 26 ja Le.Lv 28) ja Le.R 3:n (Le.Lv 30 ja Le.Lv 32) lentolaivueet hävittäjälaivueita sekä Le.R 4:n (Le.Lv 42, Le.Lv 44 ja Le.Lv 46) lentolaivueet pommitus- ja kaukotoimintalaivueita. Näiden laivueiden lisäksi ilmavoimilla oli kaksi erillistä lentorykmentteihin kuulumatonta lentolaivuetta; Le.Lv 6 ja Le.Lv 15.
Suomalaisten maahyökkäystä tukemaan asetettiin hieman aiemmin lakkautetun Le.R 1:n laivueet Le.Lv 12 ja Le.Lv 16, joiden tehtäviksi käskettiin tiedustelu, pommitus, valokuvaus, tykistön tulenjohto sekä lentolehtisten pudotus. Laivueet alistettiin VII AK:lle, mutta Le.Lv 12 sai lisäksi tehtävän suorittaa tiedustelutehtäviä myös VI AK:lle. Le.Lv 12:n kalustona oli sodan alkuvaiheessa 1. lentueella Curtiss Hawk 75A-koneita, 2. lentueella Gloster Gladiator-koneita ja 3. lentueella Fokker C.X-koneita. Le.Lv 16:n kalustona oli puolestaan 1. lentueella GL-koneita, 2. lentueella Westland Lysander-koneita ja 3. lentueella FK-koneita. Näistä CU- ja GL-koneet olivat hävittäjiä, FK-koneet tiedustelu ja syöksypommituskoneita, ja LY-koneet tiedustelukoneita, niillä voitiin suorittaa pommituksia pommikuorman ollessa maksimissaan 250 kg, tavallisesti käytettiin kuitenkin
huomattavasti pienempää määrää. Myös CU-koneet oli mahdollista varustaa pommein, pommikuorman ollessa suurimmillaan 150 kg. Kaikki edellä mainitut koneet olivat vanhentuneita ensilinjan toimintaan. Hyökkäyksen ilmatuen lisäämiseksi Ilmavoimien komentaja määräsi hävittäjäkonein varustetun Le.R 2:n toimimaan Kar.A:n suojana, ylläpitämään alueella ilmanherruutta sekä suojaamaan Le.Lv 12:n ja Le.Lv 16:n koneita näiden tehtävissä sekä osallistumaan maataisteluihin. Pommikonein varustettu Le.R 4 sai puolestaan määräyksen suorittaa pommituksia tarpeen mukaan. Hävittäjäkonein varustettu Le.R 3 määrättiin vastaamaan kotirintaman puolustuksesta.


title: Lennosto

text:
Lennosto on Suomen ilmavoimien operatiivinen joukko-osasto ja samalla valmiusyhtymä. Sitä johtaa lennoston komentaja. Suomen ilmavoimien organisaatiossa on kolme lennostoa: Lapin lennosto Rovaniemellä, Karjalan lennosto Siilinjärven Rissalassa ja Satakunnan lennosto Tampereen Pirkkalassa.
Lapin lennosto tunnettiin aikaisemmin nimellä Hämeen Lennosto ja sitä ennen 1. lennosto.


title: Hollolan Pyhäniemen lentokenttä

text: Lentorykmentti 2:een kuuluvien laivueiden hävittäjiä oli tilapäisesti sijoitettuna Pyhäniemeen lähinnä siksi, että neuvostoliittolaisten pommitukset ulottuivat pitkälle Etelä-Suomeen ja myös Länsi-Suomeen sekä siksi, että lähempänä rintamaa olevat kentät joutuivat neuvostoliittolaisten hyökkäysten kohteiksi. Suomen ilmavoimien yksiköistä kenttää käyttivät osa Lentolaivue 26:n ja Lentolaivue 28:n hävittäjistä. Niistä edellinen oli talvisodan lopulla varustettu Fiat G.50 -hävittäjillä ja jälkimmäinen Morane-Saulnier M.S. 406 -hävittäjillä. 1. maaliskuuta 1940 siirrettiin Hollolaan Utin Haukkaniemestä osa Lentolaivue 26:n Fiat G.50 -hävittäjistä neuvostoliittolaisten hävittäjien hyökkäysten vuoksi. 2. maaliskuuta 1940 kersantti L. Aaltosen ohjaamalla Fiat G.50 FA-4:llä pudotettiin Lahdessa yksi neuvostoliittolainen I-153-hävittäjä. 7. maaliskuuta 1940 siirrettiin seitsemän Morane-Saulnier M.S. 406-hävittäjää Pyhäniemelle Säkylän lentokentältä ja saman verran Uttiin Viipurinlahden torjuntataisteluihin.


title: Suomen ilmavoimat

text: Valmet Vinka ja Redigo olivat suomalaisen lentokoneteollisuuden viimeiset omat lentokoneet. Tämä kansallisen konetuotannon lopettaminen oli noin vuosikymmentä edellä esimerkiksi Hollantia. Toisaalta kotimaisen tuotannon vahvuus on aina Suomessa ollut lisenssivalmistus ja loppukokoonpano, jotka ovat ilmavoimille tärkeitä kriisiaikana huoltovarmuuden ylläpitämiseksi. Ilmavoimien tarkoitus on korvata myös nykyiset Valmet L-90 TP Redigo- ja Piper Chieftain -yhteyskoneet yhdellä konetyypillä. Pilatus PC-12-koneet otettiin käyttöön vuoden 2010 aikana. Pilatuksista ensimmäiset saapuivat Suomeen useita kuukausia suunniteltua aikaisemmin heinäkuun alussa ja loput kesän aikana.


title: Hannibal

text: Hannibal Barka (247 eaa.–183 eaa.) oli karthagolainen poliitikko ja yksi antiikin ajan nerokkaimmista sotapäälliköistä. Hänet tunnetaan parhaiten toisen puunilaissodan aikaisista saavutuksistaan. Hannibalin isä oli karthagolainen sotapäällikkö Hamilkar Barka. Hannibalilla oli kaksi veljeä Hasdrubal ja Mago. Nimi "Hannibal" on latinalainen muoto puunin kielen sanoista "Baal on armollinen".


title: Hannibal Lecter

text: Ranskassa Hannibal elää yhdessä setänsä ja tämän japanilaisen vaimon, Murasakin kanssa. Robertin menehtyessä sydänkohtaukseen Hannibal jää kaksin Murasakin kanssa. Vuonna 1946 kolmetoistavuotias Hannibal tappaa ensimmäisen kerran ihmisen, koska rasistinen teurastaja nimeltä Paul Momund on loukannut Murasakia, ja Hannibal kostaa tapahtuneen tappamalla Momundin. Häntä epäillään murhasta, mutta hän ei joudu vastuuseen teoistaan. Kahdeksantoistavuotias Hannibal pääsee opiskelemaan lääketiedettä nuorimpana henkilönä Ranskan historiassa vuonna 1951. Opintojensa ohella hän suorittaa gastronomisia kokeilujaan, ja alkaa yksitellen jäljittää ja tappaa sotilaita, jotka murhasivat hänen siskonsa vuosia aiemmin. Hän myös rakastuu Murasakiin, mutta Hannibalin todellisen luonteen paljastuttua tämä ei halua olla enää tekemisissä Hannibalin kanssa. Tämän johdosta Hannibal matkustaa Kanadaan tappamaan viimeisen sotilaan ja jatkaa sieltä matkaansa Yhdysvaltoihin.


title: Hannibal (artisti)

text: Hannu Ilmari Stark (s. 17. lokakuuta 1976 Rovaniemi), tunnetaan paremmin taiteilijanimellään Hannibal, on suomalainen rap-artisti ja levy-yhtiö Joku Roti Recordsin perustaja. Hannibal aloitti uransa Tulenkantajat -nimisessä rap/funk -yhtyeessä vuonna 1998 ja muodosti myöhemmin samassa yhtyeessä toimineen Sopan kanssa Hannibal & Soppa -rap-duon. Duon hajottua Hannibal jatkoi uraansa soolona ja Joku Roti Mafian kanssa.


title: Hannibal Lecter

text: Hannibal Lecter on kirjailija Thomas Harrisin luoma kuvitteellinen hahmo, joka esiintyy hänen kirjoittamissaan romaaneissa "Punainen lohikäärme", "Uhrilampaat", "Hannibal" ja "Nuori Hannibal" sekä niihin pohjautuvissa elokuvissa ja televisiosarjassa. Hän on hyvin älykäs ja arvostettu psykiatri, mutta myös kannibalistinen sarjamurhaaja, joka tapettuaan ihmisen valmisti hänestä itselleen aterian. Kirjojen mukaan hänestä käytettiin lehdistössä lempinimeä "Kannibaali-Hannibal" ().


title: Hannibal (artisti)

text: Hannibalin ensimmäinen soololevy "Streets of Nekala" julkaistiin keväällä 2009 Joku Roti Recordsin kautta. Albumilla vaikuttaa vahvasti Joku Roti Recordsin henkilöstö, joten albumi julkaistiin artistinimellä "Hannibal & Joku Roti Mafia". Albumi sijoittui ilmestymisviikollaan (14/2009) Suomen virallisen listan 36. sijalle. Toinen sooloalbumi "Ad Portas" julkaistiin 5. toukokuuta 2010 ja se debytoi ilmestymisviikollaan (10/2010) Suomen virallisella albumilistalla sijalla 32. Myös tämän albumin julkaisi Joku Roti Records ja se julkaistiin edellisenkin tavoin "Hannibal & Joku Roti Mafia" -artistinimellä. Hannibalin kolmas sooloalbumi "Viimiseen hengenvetoon" julkaistiin 9. marraskuuta 2011. Sen julkaisivat yhteistyössä Joku Roti ja Monsp. Albumi on ikään kuin jatko osa "Ad Portasille" ja se on Hannibalin mukaan viimeinen "Hannibal & Joku Roti Mafia" -nimellä julkaistava äänite. Hannibal kuitenkin kertoi Redrum-187:n haastattelussa jatkavansa musiikin tekoa nimellä "Hannibal Stark". "Viimiseen hengenvetoon" nousi julkaisuviikollaan (46/2011) Suomen virallisen listan 35. sijalle. Albumin kappaleesta "Poliittista räppiä" julkaistiin musiikkivideo huhtikuun lopulla 2012.


title: Nuori Hannibal (elokuva)

text: Elokuvan tapahtumat alkavat vuodesta 1944. Kahdeksanvuotias Hannibal Lecter (Aaran Thomas) elää vauraan aatelisukunsa omistamassa linnassa Liettuassa, kunnes toisen maailmansodan taistelut yltävät sinne. Hannibal perheineen pakenee metsän laitamilla sijaitsevaan mökkiin, jossa he aikovat oleskella kunnes on turvallista palata kotiin. Puna-armeijan panssarivaunu tulee mökille täyttämään vesisäiliöitä kunnes se joutuu taisteluun paikalle osuneen saksalaislentokoneen kanssa. Oheisessa taistelussa Hannibalin isä ja äiti menehtyvät, mutta hän jää itse eloon pikkusiskonsa Mischan (Helena-Lia Tachovská) ohella. Hannibal joutuu asumaan mökissä siskonsa kanssa talven yli kunnes joukko liettualaisia SS-sotilaita valtaa heidän talonsa saadakseen lämpöä ja ruokaa. Ruokaa ei kuitenkaan ole, ja lopulta sotilaat tekevät äärimmäisen teon ja surmaavat Mischan syödäkseen hänet. Hannibal itse selviää kunnes puna-armeijan joukot pelastavat hänet myöhemmin.


title: Hannibal (artisti)

text: Hannibal kuuluu myös Tykopaatin, Edorfin ja Kilari Audion kanssa Hobo News -nimiseen kantriyhtyeeseen. Yhtye aloitti toimintansa vuonna 2009. Hannibal julkaisi Roitown Ink -yhtyeestä tutun Tomigunin (tunnetaan myös nimellä "Pioneer") kanssa "Funkkia kiesiin" -nimisen yhteisalbumin Joku Roti Recordsin kautta 27. huhtikuuta 2011. Hannibal käyttää albumilla nimeä "Big Baali". Albumi nousi julkaisuviikollaan (18/2011) Suomen virallisen listan 27. sijalle. Albumin kappaleesta "Kruisin' (niinkö Iceberg Slim)" on julkaistu myös musiikkivideo. Lisäksi Joku Roti Recordsin ympärillä pyörivän Joku Roti Mafian albumi julkaistaan syksyllä 2015.


title: Hannibal

text: Vuonna 203 eaa. Rooman sotapäällikkö Scipio oli hyökännyt Afrikkaan. Jotkut karthagolaiset poliitikot suunnittelivat aselepoa Rooman kanssa. Sodan kannattajat päättivät kutsua Hannibalin kotiin Italiasta. Hannibalin saapumisen myötä sodan kannattajat pääsivät uudelleen niskan päälle karthagolaisessa politiikassa. Hannibalin käyttöön annettiin hänen oman palkka-armeijansa lisäksi afrikkalaisia vahvistuksia. Vuonna 202 eaa. Hannibal tapasi Scipion neuvotteluissa, mutta, huolimatta molemminpuolisesta ihailusta, neuvottelut eivät edistyneet. Lopulta Scipio ja Hannibal kohtasivat toisensa Zaman taistelussa. Tällä kertaa tasaisen kamppailun jälkeen Rooman kokeneet joukot ottivat voiton Hannibalin suurelta osin kokemattomista joukoista. Karthagolaisten tappiot olivat merkittävät. Karthagon sotakone oli nyt lyöty lopullisesti ja heidän oli pakko antautua Roomalle.


title: Hannibal

text: Keväällä 218 eaa. Hannibal saavutti Pyreneet. Galliassa hän onnistui välttämään niin paikallisten heimojen kuin roomalaistenkin hyökkäysyritykset. Syksyllä hän saapui Alpeille, joita hän lähti ylittämään. Tämä vaarallinen reitti toi Hannibalin suoraan roomalaisten alueille. Roomalaiset olivat toivoneet taistelun pysyvän vieraiden kansojen alueilla, mutta nyt heidän oli kohdattava haaste Italiassa. Hannibal varmisti ensin asemansa hyökkäämällä paikallisten heimojen kimppuun. Saman vuoden joulukuussa roomalainen sotapäällikkö hyökkäsi hänen kimppuunsa Trebian taistelussa. Väsytettyään roomalaisten jalkaväen hän löi roomalaisten asemat palasiksi yllätysrynnäköllä sivustaan. Voiton myötä Hannibalin asema Pohjois-Italiassa näytti vahvalta. Talven jälkeen Hannibal lähti kohti etelää, sillä gallit, joiden luona hän oli viipynyt, olivat alkaneet osoittaa kyllästymisen merkkejä. Hän ylitti Apenniinit ilman vastarintaa, mutta sen jälkeen hänen joukkonsa kärsivät vakavia tappioita suoalueilla tautien takia. Hannibal itse menetti näön toisesta silmästään.


title: Hannibal (televisiosarja)

text: Hannibal on yhdysvaltalainen psykologinen jännityssarja, jonka on kehittänyt Bryan Fuller. Se perustuu Thomas Harrisin kirjoittaman "Punainen lohikäärme" -romaanin henkilöhahmoihin. Sarja keskittyy FBI:n erikoistutkijan Will Grahamin (Hugh Dancy) ja psykiatri tri Hannibal Lecterin (Mads Mikkelsen) väliseen suhteeseen.


title: PowerPark

text: PowerPark on Etelä-Pohjanmaalla Kauhavan Alahärmässä sijaitseva monitoimipuisto, jonka yhtenä osana on huvipuisto. PowerParkiin kuuluu liikekeskus, hotelli, kaksi leirintäaluetta mökkeineen, ravirata, Euroopan suurin kartinghalli, Mika Salon suunnittelema Mika Salo Circuit ulkokarting-rata, ratsastuskeskus sekä elokuvateatteri. Huvipuistolaitteisiin kuuluvat muun muassa Suomen suurin puuvuoristorata, Suomen korkein maailmanpyörä ja 400 metriä pitkä vesivuoristorata.


title: PowerPark

text: Puiston ensimmäinen huvipuistolaite oli Tapis Volant, joka tuli puistoon vuonna 2002, laite poistui käytöstä vuonna 2005. Laitteiden kokonaismäärä on 40.


title: Dragon Tower

text: Dragon Tower on vuonna 2012 rakennettu vapaapudotustorni PowerPark-huvipuistossa. Laite nousee 75 metriin ja putoaa sieltä lähes 23m/s alas. Laite jakaa tittelin Suomen korkeimmasta vapaapudotustornista Linnanmäen Kingin kanssa. Vaihtoehtona laitteessa on myös näköalaversio, jolloin laite nousee ja laskee hitaasti.


title: PowerPark

text: Vuonna 2015 PowerParkilla oli kävijöitä 450 000. Lähellä sijaitsevia kaupunkeja ovat Pietarsaari, Kokkola, Seinäjoki, Lapua ja Vaasa. Lisäksi PowerPark on Oulussa asuville lähin huvipuisto. Vuonna 2017 avattiin Härmän rautatieasema, jonka kautta on huvipuistoon mahdollista tulla junalla.


title: PowerPark

text:
UIT:n uusi kevätrevyy, Filosofian oppitunti, sai Härmän ensi-iltansa PowerParkissa perjantaina 13. kesäkuuta 2014.
Uusi Iloinen Teatteri esiintyy Powerparkissa 13.-15. kesäkuuta. Esityksiä on viisi kappaletta.